Uri bildurgarria estepearen erdian - bizkaie.biz\nUrigintzan hutsaren hurrengoa da Kangbashi. Mongolia Barrualdea Txinako erregioan ia-ia basamortua dan estepan, uriaren azpiegiturak itzelak dira: se errei dituen etorbideak, azken belaunaldiko autobus geltokiak, Jainkoen eskalako eskulturez apaindutako parke erraldoiak eta zientzia fikzinozko eraikuntzak museoak, liburutegiak zein arte eszenikoetako zentruak hartzeko. Ohiko eskala eta neurrietatik kanpo eregita dago dana.\nInguruan, etxe orratz distiratsuak eta Bartzelonan bizi diranak hartzeko besteko urbanizazinoak dagoz; tartean merkataritza-gune ikusgarriak, Tiananmenekoa txiki ixten dauen plaza bat eta IMAX 3D teknologiadun zinema-aretoa be agiri dira. Duda barik, Ordos administrazino barruko Kangbashi uria bat dator Gengis Khan-en handitasunagaz; haren irudia nahinon agiri da eta mausoleoa be ez dago urrun. Kontua da ze uri bildurgarri horrek dituan 35 kilometro koadrotan oso jente gitxi bizi dala eta sasoi batean eregitako eraikin asko hormigoizko hazurdureagaz bertan behera itxita dagozala. Irudia bildurgarria da.\nOrain zortzi bat urte probitziako gobernuaren asmoa izan zan, ordura arte 1.500 artzainez osotutako herrixka bi baino ez egozan lekuan, erdigune politiko eta ekonomiko sendoa, Txinan urigintzearen eredu bihurtuko zan uria sortzea. Dubai eta Shenzhen lako urien arrakasteak eraginda emon eben pausua. Kontuan hartu, 1980ra arte arrantzaleen herri iluna zana gaur egun zazpi miloe biztanle inguruko uria dala Shenzhen; Deng Xiaoping-ek kapitalismoagaz esperimentetako gune izentau eban sasoi haretan, inguruak meatzaritzan eukan indarra sustatuz eskulana erakarteko (Adituen esanetan, 170.000 tona ikatz dagoz lurrazpian inguruetan).\n2008an azken ekinaldia izan zan uriko eraikinak amaitzeko adierazo dau Zhang Xi jn.ak, uriko informazino bulegoko zuzendariak. 2010ean onartutako 420.000 miloe euroko pizgarri ekonomikoak krisia ahaztuarazo eta ia-ia amaitutzat emon ziran azpiegitura publiko guztiak. Kiroletarako estadioak baino ez dira falta eta Neguko Jokuak antolatzeko moduko instalazinoak izango dira aurrikuspenen arabera. Dana dala, inbersinoak erakarteko enpresario batzuk proposatu daben moduan, Kangbashiren hautagaitzea inoiz baieztatuko balitx kirolari batek baino gehiagok uko egingo leuskio parte-hartzeari, izan be, zero azpitik 30 graduko tenperaturak izaten dira bertan.\nKontuak kontu, gobernuak kopuru ofizialik plazaratu ez dauen arren, Kangbashi urian 1,1 biloe yuan inbertidu dirala dinoe iturri ez ofizialek (141.000 miloe euro).\nKrisia hemen be igarten da autortu dau Zhang-ek. Proiektu batzuk bertan behera geratu dira ez dagoalako dirurik baina laster gauzak normalizauko dirala pentsetan dogu. Halan da be, Kangbashi urian bizi diran 50.000 lagunek, gehienbat funtzionarioak eta soldaduak, ez dabe esperantza larregirik. Ganera, Chen Daiweng hasarre dago: Txina erdialdeko Hunan probintziatik etorri nintzan, hemen lan duina, etxebizitza barria eta bizitza maila handia izango gendualakoan, berbea emon euskuen. Baina hemen dana dago geldi, ez dago bizitzarik. Urtean 30.000 yuan (3.800 euro) ordaindu behar dodaz etxesari errentan. Meatzetan baino ez dago lana baina krisiagaz produkzinoa eten egiten da sarri. Ikatz eskaria beheraka doa eta inork ez daki egoerea noiz aldatuko dan. Etxeak hutsik dagoz eta hemen gobernuarentzat lan egiten daben askok egunean joan-etorria egiten dabe Dongsheng-etik (Ordos-eko urigune nagusia). Hemen dana da ikusgarria baina hutsala, hutsaren hurrengoa.\nChen Daiweng-ek arrazoia dauka eta Kangbashin zehar oinez paseo bat emotea nahikoa da harek esandakoak ulertzeko. Etorbide zabal-zabaletan hormigoi-makinak, obretako kamioiak eta gobernuaren matrikula baltz eta gorriko kotxeak baino ez dabilz. Hoteletako harrera guneetan (5 izarrekoetan baino ez ditue atzerritarrak onartzen) ez dago ezelako mobimenturik, beharginak eskuko telefonoetara adi dagoz eta merkataritza-guneetako beharginak be astitsu dabilz, gora adi. Beharrean dabilzan bakarrak eraikuntzakoak dira baina estres handiegirik barik.\nEgia da aurreikuspenak ez dirala bete onartu dau Yang Liu funtzionarioak; halan da be, hemengo urigintza eredua Txinarentzat baliogarria izango dala uste dot, beste uri batzuetan kontuan hartzen ez diran arlo batzuk zorrotz lantzen diralako, besteak beste, ingurumenagazko errespetua eta eraikuntzen kalidadea.\nEgia esateko Dragoi Handiko uririk gehienak baino atseginagoa da Kangbashi. Parkeak ondo zainduta dagoz, espaloiak zabalak dira eta eraikinen ordena estetikoa gustagarria da. Baina batez be, jente pilaketarik eza da gehien estimetan dana. Beste uri batzuetan ez bezela, hemen errepidea lasai zeharkatu daiteke; trafiko gitxi dabilen arren, harrigarria da atzera eta aurrera dabilzan ibilgailuek kasu egiten deutsiela semaforoei...


Igandea, 2020ko otsailaren 23a\nHiru behargin ospitaleratu dituzte, Iurretako Smurfit enpresan gertatutako lan istripua dela-eta\nBart goizaldean jazo da lan istripua Iurretako paper fabrikan. Segurtasun Sailaren arabera, soldatapean lantokia garbitzen ari zirela, substantzia toxikoak arnastu dituzte langileek. Etengabeko lan istripuak salatu dituzte Smurfiteko langileek, duela bi urtetik gutxienez. Iaz azaldu zuten "jasanezina" zela euren egoera "segurtasunaren arloan", eta besteak beste, suteak edota produktu kimikoen isurketak aipatu zituzten.\n21 urteko langile bat larri zauritu da Allon\nZuntz optikoa jartzen ari zela, sei metroko altueratik erori zen atzo behargina. Nafarroako Ospitale Gunera eraman zuten, oso larri. Aurten 39 langile erail dituzte Euskal Herrian, gutxienez.\nLan istripuak %5,3 igo dira EAEn urtea hasi zenetik\nUrtarriletik irailera bitartean, 27.959 langilek hartu behar izan dute baja lan istripuen ondorioz, iaz baino 1.397 gehiagok. Aurten dagoeneko 36 dira soldatapean lanean ari zirela erailak izan diren beharginak.\nOso larri zauritu da langile bat Lesakan\nAtzo jazo zen lan istripua, Transformados Zalain enpresan. Zauria buxatu zioten lehenengo, eta Donostiako ospitalera eraman behar izan zuten gero, bertan artatua izan zedin. 2016. urtean behargin bat hil zen lantoki berean.\nEspedientea egin diote Bizkaiko suhiltzaile sindikalista bati, greba eskubidea egikaritzeagatik\n"Greba eskubidearen aurkako eraso zuzena" eta "errepresio sindikala" leporatu dizkio CNTk Bizkaiko Foru Aldundiari. Sindikatuak argudiatu du zigortutako langilea ez zegoela zerbitzu minimoetarako izendatuta joan den martxoaren 8ko greban.\nSoldata berdintasunaren alde mobilizatu dira garbiketako Nafarroako emakume langileak\nGarbiketa sektorean, batezbeste, gizonezkoenak baino %13-%20 baxuagoak dira emakume langileen soldatak.


Kontzertua Jimmy Jaz aretoan: GAZTE HITZ 2012 – Ze Esatek! + Skakeitan + On « VGaztea bloga\nZE ESATEK! taldea beti da albistea. Rock&roll eraginkor eta biziaren eskenarako sortuak direla dirudite zuzenean ikusitakoan. Aktiboak bezain aktibistak, beti mugitzen, beti “konspiratzen” dagoen banda dugu. Euren ekitaldiak, benetako festa herrikoi askeak dira, abesti piztuak, erritmo indar itzela eta , hauen bitartez, marrazten duten sistema dekadentearen satira, nonahi zabalduz. Zuzenekoa da, zalantzarik gabe, Ze Esatek! taldearen armarik kontundenteen eta sinesgarriena.\nGU GARA, disko berria, lehen mailako erreferentzia bat bezala aurkezten da aurtengo Durangoko Azokaren bezperetan. CD/DVD euskarrian eta formato berezian bildurik, talde gipuzkoarrak, 2012.eko abuztuaren 13an Donostiako portuan, Piraten festarako prestatu eta eskeini zuen ikuskizunaren grabaketa dugu honakoa. Txinpartaz eta berotasunaz beteriko unea izan zen ospakizun harek biltzea eta argitaratzea merezi zuelarik, taldearen garai guztietako kantak hala nola zenbait berri ezezik, etorkizunez beteriko begirada bat ere aurkituko ditugu. Taldearen zuzeneko ekitaldien isla.\nSKAKEITAN: Partaideak gazteak badira ere, musika kultura aberatsa dute, estilo askotara zabalik daude eta gauzak oso argi dituzte. Ez dute beraien burua ohiko ska-rock taldeko kide gisa ikusten, eta nahiz eta ska estiloak txoratuta dituela onartu –ezinbesteko osagaia da beraientzat-, berau reggae, rap, punk, rock, latino, dub eta bestelakoekin ezkontzen jakin dute.\nON musika taldeko musikariek, Jauko Barik, Keike, Brankan eta Xarma taldeetan aritu eta gero aurten proiektu berria aurkeztuko digute.\nItsaso Gutierrez (ahotsa eta gitarran), Denis Alberdi (baterian), eta Ibai Suarez (baxuan) hirukoteak osatzen du taldea. Donostia, Berriz eta Bermeokoak dira, eta Beizama dute geltoki. Rock melodikotik abiatuta hainbat errotan blaituriko musika jorratzen dute.


Euskal erakundeek basogintzaren sektoreari emandako babesa berretsi eta pinuen gaitzari aurre egiteko plan bat jarri dute abian - Área de prensa - Bizkaia.eus\nEuskal erakundeek basogintzaren sektoreari emandako babesa berretsi eta pinuen gaitzari aurre egiteko plan bat jarri dute abian\n2018(e)ko urriaren 11(a) 14:00\nArabako, Bizkaiko eta Gipuzkoako foru aldundiek eta Eusko Jaurlaritzak «Konifero basoak berreskuratzeko euskal estrategia» diseinatu dute. Hiru esparrutan jardungo dute, horrela: gaitzari eta horrek hiru lurraldeetako baso eremuetan eragiten dituen kalteei buruzko ezagutza sortzen, gaitzari aurre egiteko neurriak zehazten, eta sektorea berreskuratzen. Plan bizi bat izango da, eta, beraz, egoerak unean-unean izango duen garapenaren araberako beharretara egokitu ahal izango da. 2017ko urritik hona arlo honetan egin den lanaren emaitza da.\nArabako, Bizkaiko eta Gipuzkoako foru aldundiek eta Eusko Jaurlaritzak euskal basogintzaren sektoreari emandako babesa berretsi dute gaur, manifestu instituzional bat sinatuz eta pinuen gaitzari aurre egiteko plan bat abiaraziz, «Konifero basoak berreskuratzeko euskal estrategiaren» barruan. Estrategiak hiru jardun esparru nagusi ditu: gaitzari eta horrek hiru lurraldeetako baso eremuetan eragiten dituen kalteei buruzko ezagutza sortzea; gaitzari aurre egiteko neurriak zehaztea, eta sektorea berreskuratzea. Aurkeztu berri den planak aldaketak izan ditzake gerora, egoeraren unean-uneko garapenera egokitzeko.


Disney eta Netflix, euskaraz! – Lauro Ikastola\nDisney eta Netflix, euskaraz!\nLauro Admin erabiltzeak argitaratua. 17 martxoa, 2021.\nIkastolak asko eragiten du gure ikasleen euskaran. Hala ere, ez da erabateko hiztunak sortzeko edabe magikoa, norberaren testuingurua kontuan hartu behar baita. Testuinguru horren barnean kultur kontsumoak asko eragiten du. Kultur kontsumoaren esparruan ikus-entzunezkoek erabateko garrantzia hartzen dute. Hau horrela, streaming plataformek azken urteetan gugan aisialdiaren kontzeptuaren aldaketa ekarri dute. Pantailaz blai bizi gara.\nIslandiako hezkuntza ministroaren esanetan, nola eutsiko diozu hizkuntzari, haurrek txikitatik marrazki bizidunak beste hizkuntza batean ikusten badituzte? Zein harreman izango dute ume horiek, gozagarri zaiena euren hizkuntzan ez badago? Zoritxarrez, gure etxeko pantailetan ez da nahi beste euskara agertzen.\nKataluniako esperientziak Disneyrekin, zeinak katalanezko bertsioa duten filmak hizkuntza honetan eskainiko dituen, erakutsi digu, bide erraza ez bada ere, aurrera egin daitekeela, kontsumitzaile bezala edukiak euskaraz eskatzen baditugu, kontuan hartuko gaituztela. Islandia ere lortze bidean ari da.\nGurean lehenengo urratsak ematen ari gara, baina eskaerek indarra izateko, ikastolatik, une honetan martxan dauden ekimenetan sinatzeko eta babesteko eskatu nahi dizuegu. Gure seme-alabentzat pantailak ere euskaraz nahi ditugulako. Eskerrik asko!\nIkusentzunezkoak euskaraz kontsumitzeko proposamena: ETXEAN GERATUKO NAIZ WEBGUNEA\nOlinpiada Filosofikoak: 1. eta 3. saria Lauroko bi ikasleentzat15 martxoa, 2021 Lehen-laguntza praktikak Sorosle ikastaroko bigarren astean8 apirila, 2021


Zinema barritzailea ikusteko, jaialdiak 'ezinbestekoak' dirala dino Marco Bellocchiok - bizkaie.biz\nDabi Piedra\t2017-11-16 13:28 Zinemea\nBilbon da zuzendari italiarra, Zinebiren Ohorezko Mikeldia emongo deutsie eta.\nNekane Alonso, Marco Bellocchio eta Antonella interpretea, Arriaga antzokiko agerraldian | Ikusi handiago | Argazki originala\nOriginaltasun handiko zinemagilea izateaz gan, sortzaile konprometidua da Marco Bellocchio, Nekane Alonso Bilboko Udaleko Kultura zinegotziak adierazo dauenez. Beti ezkerreko ikuspegi batetik, gizartearen kezkei adi, zinemearen bidez gizartean eragitea izan dau helburu, 1960an lanean hasi zanetik gaur egungo lanetara arte. Horregaitik, aurtengo edizinoko Ohorezko Mikeldi Sarietako bat emongo deutsie Bellocchiori (bestea Alberto Iglesiasek jaso eban inaugurazino-galan).\nJaialdiaren amaierako ekitaldian emongo deutsie saria italiarrari, bihar, barikua, Arriaga antzokian. Bide batez, haren azken filma proiektauko dabe, Per una rosa, aurten bertan estrenautakoa. Omenaldi hau pozarren jasoko dauela onartu dau Bellocchiok, Arriaga antzokian bertan egindako agerraldi baten. Ohore bat da hau, sari batek beti emoten dau aurrera segiduteko indarra, adierazo dau.\nBilbora lehenengo aldiz etorri da Bellocchio eta gustura dagoala azaldu dau, uri erakargarria begitandu jakolako, baita alde zinematografikotik be: 53 urte baino gehiago daroadaz pelikulak egiten, baina lehenengo aldiak beti dira inportanteak, Bilbo eta Zinebi ezagutu izana ederra da. Autore-zinemagintza krisian dagoala uste dau Bellocchiok, Italian zein mundu guztian, jentea zinema-aretora badoa, baina bestelako produkzino batzuk ikusten ditu, zorionez egile gazte askok euren printzipioei eusten deutsie.\nZinebi eta antzeko jaialdiak, beraz, garrantzitsuak dirala uste dau italiarrak, autore-zinemea eta ibilbide komertzial laburreko piezak ikusteko aukerea emoten dabelako. Jaialdien zeregina ezinbestekoa da publikoak autore-zinemea ikusi ahal izan daian, nabarmendu dau Bellocchiok.\nGai iraultzaileak eta konprometiduak egiteko giroa be aldatu egin dala sumatu dau Marco Bellocchiok. 1960ko hamarkadan, bere ibilbidearen hasikeran, beste jarrera edo gogo bat ikusten eban gizartean: Hasi nintzanean, politikea, iraultzea eta halakoak jente askoren buruan egozan, orain gogo hori apaldu egin da. Dana dala, ikuspegi aldaketeak eta globalizazinoak beste arazo batzuk bistaratu dituela uste dau, esaterako errefuxiatuen gaia. Edozelan be, Bellocchiok bere estiloari eutsi deutso, beti gizartea eraldatu nahian, bere erara, gaur egungo zuzendari gazteek egiten dabenari adi baina bere nortasunari eutsita.\nIraultzailea eta konprometidua bai, baina hurrengo belaunaldien zinemagintzan eragin handirik ez dauela izan uste dau Bellocchiok. Esaterako, orain emakumeek protagonismo handiagoa hartu dabe pelikuletan, Bellocchiok betidanik aldarrikatu dauen legez, baina ez dau uste bere eraginez jazo danik hori. Dana dala, emakumeak zinemagintzan ordezkatzen dituan figura kontrajarriak beti izan dira bere interesekoak, autortu dauenez. Ama, amorante eta emazte, horreek hiru zutabeek berezitasuna emoten deutsie emakumeari, Bellocchioren arabera.\nMarco Bellocchio Emilia-Romagna eskualdean jaio zan, 1939an. Originaltasun artistikoa eta konpromiso etikoa eta politikoa buztartu izan ditu beti, sailkatzen gatxa dan estilo baten barruan. 1961ean zuzendu zituan lehenengo film laburrak. I pugni in tasca, 1965ekoa, izan zan bere lehenengo lan luzea.\nHasieratik bertatik argi geratu zan Bellocchioren nortasun inkonformistea eta ezkerreko ikuspegia. 1967ko La cina é vicina filman barriro agertu zituan ezaugarri horreek eta hainbat sari irabazita dago Italiako jaialdietan, tartean Veneziakoan. Proiektu kolektibo batzuetan ibili zan gero, Pier Paolo Pasolini, Bernardo Bertolucci, Jean-Luc Godard eta sasoi haretako beste egile ezagun batzukaz. 1970eko eta 80ko hamarkadetan, dokumentaletan zein fikzinoan, bere ikuspegia irudien bidez azaltzen segidu eban, eta 2002an heldu zan bere obra handienetako bat, L'ora de la religione. Orain arte, 2016ko Fai bei sogni dau azken lan luzea, baina aurten bertan Per una rosa film laburra aurkeztu dau.


Elorrioko Gazeta auzoa azaroaren 7an "Historias a Bocados" saioan\nElorrioko Gazeta auzoa, arratsaldean, "Historias a Bocados" saioan\nJoseba Arguiñanok Gazetako auzokideen istorio pertsonalak ezagutuko ditu.\nJoseba Arguiñano Gazetan.\n"Historias a Bocados" saioren webgunea\nGaur, "Historias a Bocados" saioan, Joseba Arguiñanok Gazeta ezagutuko du, Elorrio osatzen duten landa-auzoetako bat.\nPatxi Landaburu, Gazetaren erdigunean dagoen Andra Mari baselizaren sakristauaren semea da. Baselizaren inguruan 83 harpidedun dituen kofradia bat dago, auzoak 100 biztanle dituela jakinda, agerian geratzen da kofradiak duen garrantzia. Kofradiaren txokoan, bakailaoa piper gorriekin prestatuko dute Josebak eta Patxik, eta bertoko produktu tipikoekin osatuko dute otordua, piperrak, intxaurrak, gazta eta sagar-gozokia.\nAlberto Aguirrek bere aldetik, Joseba Durangaldeko paraje ikusgarriak bisitatzera eramango du eta Gazeta auzoaren historia eta ezaugarriez hitz egingo dute. Bazkaltzeko, ganbak karabinero erara prestatuko dituzte barazkiekin eta okaran eta jengibrez egindako saltsarekin.\nAmaitzeko, Karlos Ibarrondok limusina espezieko behiak nola zaindu behar diren erakutsiko dio Joseba Arguiñanori. Elkarrekin, txuleta ederra prestatu eta jango dute, Karlosen hainbat istorio eta bizipenez hitz egiten duten bitartean.


Zuntz Optikoa Splice Itxiera Fabrikatzaileak eta Hornitzaileak - Txina Zuntz Optikoa Splice Itxiera Fabrika\nZuntz optikozko juntura itxiera (FOSC) zuntz optikozko junturako itxiera deritzon beste bat, erdiko begizta zuntz optikoko sareko eraikuntzetan elkarrekin uztartutako zuntz optikozko kableei lekua eta babesa emateko gailua da. Lurrazpian, airetik, horman muntatzeko, zutoinetan eta hodietan muntatzeko ibilbideetan aplika daiteke.\nAplikazio desberdinen arabera, merkatuan zuntz optikoko bi itxiera mota daude erabiltzaileek aukeratu ahal izateko: zuntz optikoko itxiera horizontala eta zuntz optikozko itxiera bertikala.\nZuntz optikoko itxiera horizontala kutxa laua edo zilindrikoa bezalakoa da. Itxiera mota hau horman, zutoinetan eta lurpean lurperatuta erabiltzen da gehienetan. Zuntz optikoko itxiera bertikaleko itxiera kupula zuntz optikoko itxiera ere deitzen da, kupula bat bezalakoa da eta kupula formaren ondorioz leku askotan aplikatzeko erraza da.\nJear FOSC 1. mailako UV erresistentziako plastikoz egina dago eta eguraldia eta herdoila frogatzen duten zigiluarekin integratuta daude, segurtasunez funtzionatzen baitute FTTX sareko eraikuntzetan buruan edo lurpean lurperatuta.\nZuntz optikoko estalkien itxierak torlojuen bidez edo altzairu herdoilgaitzezko uhalekin erraz instalatu daitezke. Osagarri garrantzitsu guztiak jera produktuen gama daude eskuragarri. Mesedez, jar zaitez harremanetan etorkizuneko xehetasunekin.\nZuntz optikoko estalkidun itxiera, FOSC-2D, 48 juntura\nZuntz optikoaren itxurazko itxiera, FOSC-3, 96 juntura\nZuntz optikozko estalkidun itxiera, FOSC-4 (144)\nFtth optikozko zuntz optikoaren itxidura, FOSC-5 (96)\nZuntz optikoko estalkidun itxiera, FOSC-8 (12), 8 zuntz ...\nZuntz optikoko estalkidun itxiera 4 juntura, FOSC-9 (4)\nZuntz optikozko estalkidun itxiera, FOSC-7 (96)\nZuntz optikoko estalkidun itxiera, FOSC-6 (96)


Apirilaren 28an egingo da ortu komunitarioez hitz egiteko lehen bilera irekia | Bergarako Udala\nBergarako Udala-k Az, 2021-04-21 09:14-n bidalia\nOrtu komunitarioak martxan jarri nahi ditu Bergarako Udalak herrian dagoen hutsune bat oinarri hartuta. Ortu komunitarioen proposamena hainbat aldiz jaso du udalak, besteak beste, egin izan diren ideia lehiaketa guztietan. Ekimena lantzeko bilera irekia egingo da datorren asteazkenean, hilaren 28an, 18:00etan UNEDen.\n“Bergarako lurretan egitasmoa aurrera eramateko hainbat modu egon daitezke, eta horiek definitzeko partaidetza prozesu bat irekiko da. Horrela ikusiko dugu gaian interesa duten pertsonek zein behar edo nahi dituzten ortuen gaiari dagokionean. Horiek ezagutuz erantzun egokia eman ahal izango die Udalak”, Ekaitz Aranberri zinegotziaren esanetan.\nPartaidetza prozesuan gai hauek aztertuko dira:\nOrtua izan nahi duten eta lurrik ez duten herritarrentzako lur zati bat lagatzea eta lagapen honen funtzionamendua adostea.\nHerri edota eskualde mailan egon daitezkeen ekimenak ezagutu eta hauen bideragarritasuna aztertzea.\nIkastetxeekin eta haurrekin ortuen inguruko lanketa gauzatzeko eta handitzeko aukerak aztertzea.\nEgitasmo honekin Udalak ondorengo helburuak bete nahi ditu: hiri eta hirigune inguruko espazioa erabilera publikorako berreskuratzea; ortuen izaera hezitzailea eta ludikoa sustatzea; autokontsumoa bultzatzea; hiri inguruneak dinamizatu eta gizarte loturak indartzea; hirigintza parte-hartzaileagoa martxan jartzea; bazterkeria egoeran egon daitezkeen familia eta elkarbizitza unitateei lehentasuna ematea norbere kontsumorako barazki eta ortuariak izateko; Bergarako biztanleriaren artean bizimodu jasangarrirako ohiturak sustatzea, hala nola, nekazaritza ekologikoa edo energiaren optimizazioa eta baserri bizimodua eta kaleko bizimoduaren arteko oreka bilatzea.


Izan gaitezen solidario. Margo dezagun Plateruena laranjaz - Mugalari KulturaMugalari Kultura\nIker Maguregi Luzan\nItsasoa bare dago. Hala dirudi behintzat. Uda garaian hainbeste estimatzen ditugun olatuek ez dute lehorreratuko oraingoz. Ozeano sakoneko izakiek, ordea, badakite gaur gauean ekaitza datorrela. Kaleak urpetuko dituen laranja kolorezko itsasgora baten esperoan daude. Agidanez, bederatziak aldera hasiko da.\nDurangoko Plateruenan antolatutako maratoi solidarioaz nabil. Denon parte hartzea beharrezkoa dugu; haurren minbiziaren ikerkuntzari bultzada bat eman eta hezur-muin emaile gehiago lortzeko. Bertaratutakoek kamiseta eta emanaldi bat baino askoz gehiago eskuratuko dute, eros ezin daitekeen zerbait: ongizatea.\nFuntsean, ematearen ekintza da, baina, hartzearena ere bai. Baliteke etorkizun batean guk, familiako edo hurbileko norbaitek gaixotasuna pairatzea, orduan, inoiz baino gehiago eskertuko dugu gaurkoa bezalako maratoiak sostengatu izana. Petti kantautore handiaren esanetan: “Hartzaile onak egiten du emaile ona, emanez eskertzen baitu hartu duena”.\nGuda Dantzarrok ekitaldiari hasiera ematearen ardura dugu. Ez gaude giro honetara ohituta, gaurkoa ezberdina izango da, baina ahalik eta hobekien egiten saiatuko gara. Zinez ahaztezina izango den gau honetan laranjaz janztera gonbidatzen zaituztegu. Hurbildu zaitezte. Izan gaitezen solidario.\n* Iker Maguregi Luzan Guda Dantza taldeko baterijolea da


Gipuzkoako Kirol Egokituen Federazioa - FGDA\nKIROL ELKARTE FEDERAZIOARI ATXIKITA\nLIZENTZIA ETA AISIALDI TXARTEL\nPERTSONENGAN ERAGINA IZAN DUTE FEDERAZIOKO ZERBITZU EZBERDINEK\nGipuzkoako Kirol Egokituen Federazioak desgaitasuna duten pertsonei kirola egiteko aukera bermatu nahi die, bidean dauden oztopoak ikusaraziz eta ezabatuz, kirol praktika eta kirolaren bitarteko inklusio soziala sustatuz.\nKirola egin nahi duten pertsonek eguneroko bizitzan aurkitu ditzaketen oztopoak desagerrarazi nahi ditu #KirolBarrerak kanpainak.\nGipuzkoako Kirol Egokituen Federazioak kanpaina honekin jarraitzen duen helburua da herritarren laguntza lortzea, dagoeneko #KirolBarrerak kendu dituzten espazioak edota oraindik hobetu beharra daukaten espazio haiek ikusarazteko.\nKIROL BARRERA KENDU\n1. Barrerak, fisikoak\nKirolaren ateak gizarte osoari zabaltzeko lan egiten dugu, eskailera bat dagoenean arrapala bat jar dadin, aldagelak, igerilekuetarako sarbideak, gimnasioak, etab. gizarte osoari egokituta egon daitezen.\n2. Barrerak, mentalak\nAniztasunari arreta emateko oztopoak kentzeko lan egiten dugu. Edozein pertsonak jasotzen duen arreta integrala eta unibertsala izatea nahi dugu. Zuzeneko arretan lan egiten duten pertsonak prestatzen eta ahalduntzen dihardugu, kirol-esperientzia hasieratik atsegina izan dadin instalazioen erabiltzaile guztientzat.\n3. Barrerak, prestakuntzakoak\nEzgaitasunari eta kirolari buruzko material didaktiko ezari aurre egiteko lanean dihardugu. Hezitzaileak ahalduntzeak duen garrantzian sinesten dugu, pertsona guztiek kirola eskuragarri izan dezaten.\n4. Barrerak, kirola hautatzeko\nKirola egin nahi dutenen artean aurkitzen dugun erronka handienetako bat gainditzeko lan egiten dugu: kirol zentroetan eta ikastetxeetan laguntza teknikorik ez izatea. Oztopo horietako batzuk honako hauek dira: igogailuak, taka-takak, aulki bereziak, material egokia, aldagela egokituak eta aldagelarako asistentzia.\n5. Barrerak, egokitutako zentrorik aurkitzeko\nMugikortasun, hiperestimulazio, behar sentsorial eta behar kognitibo desberdinak dituzten kolektiboek ez dute kirola egiteko ad hoc espaziorik. Adibidez, TEA (autismoa) edo portaera-nahastea duten pertsonek espazio lasaiak behar dituzte, estimulu handirik gabekoak (zaratak, argiak, etab.). Gaur egun, Gipuzkoan ez dago ezgaitasun larria duten pertsona dependenteenei laguntzeko eta haiek kirola egiteko leku edo areto berezirik.\n6. Barrerak, familia-inguruneetan\nGainbabesa da, askotan, desgaitasunen bat duen norbaitek kirola egin dezan oztopo ohikoenetako bat. Familiengan konfiantza sortzeko lan egiten dugu, beldurrak desager daitezen.\n7. Barrerak, komunikatzeko\nAhalegina egiten dugu espazio eta material didaktikoen seinaletika irisgarria izan dadin eta piktogramak, erraz irakurtzeko baliabideak, braillea, zeinu-hizkuntza eta abar izan ditzan.\n8. Barrerak, ekonomikoak\nNormalean, jardueraren kostua handiagoa izaten da, laguntza-beharrak direla eta. Desgaitasuna dutenentzako kirola egiteko oztopo izan ez dadin lan egiten dugu.\n9. Barrerak, garraio publikoa erabili ahal izateko\nOraindik ere, udalerri askotan, beti gizarte osoarentzat irisgarria ez den garraio-eredu bat aurkitzen dugu. Egoera hori aldatzeko lan egiten dugu.\n10. Barrerak, sostengurako\nUdalerri guztietan laguntza komunitarioa errazteko lan egiten dugu, kirol klub, elkarte, udal entitate eta abarren arteko lankidetza sareak sustatuz.\nIDENTIFIKATU ZURE HERRIKO KIROL- BARRERAK\nMila esker #KirolBarrerak programako kide izateagatik. Mesedez, konta iezaguzu zein oztopo aurkitu duzun. Ahal dugun guztia egingo dugu entzun gaitzaten eta errealitate hori alda dezaten. Zure sare sozialetan #KirolBarrerak hashtag-a erabiltzea gomendatzen dizugu.\nGogoan izan kanpaina honen helburua dela, halaber, pertsona guztiei kirola egiteko aukera ematen dieten kirol zentroak ikusaraztea.\nAurkitu duzun barrera ikusten laguntzeko argazkia igo dezakezu.\nZe kirol-barrera topatu duzu?\nOHARRA: Behean partekatzen duzun edukia gure aktibo digitaletan erabil daiteke kanpaina birala bihurtzeko.\nWeb-horri honen baldintzekin ados nago.\nIRISGARRITASUN UNIBERTSALAKirol espazioek irisgarritasun unibertsalaren eta pertsona guztientzako diseinuaren ikuspegia izan beharko dute.\nESPAZIO INKLUSIBOAKKirol espazioek gizarte osoarentzat inklusiboak izan beharko dute.\nLANGILE KUALIFIKATUAKKirol- esparrua osatzen duten langile guztiek erraztasunak eman beharko dituzte edozein pertsonak kirola egin ahal izateko.\nKIROL ESKAINTZA INKLUSIBOAKKirol- esparrua osatzen duten langile guztiek erraztasunak eman beharko dituzte edozein pertsonak kirola egin ahal izateko.\nELKARBIZITZAUdal kiroldegi guztietan pertsona guztientzako eskaintza espezifikoak eta inklusiboak egon beharko dira.\nPERTSONA AUTONOMOAKKirol- esparrua osatzen duten langile guztiek erraztasunak eman beharko dituzte edozein pertsonak kirola egin ahal izateko.\nEGOKITUTAKO IKASTETXEAKBeharrezkoa izanez gero, ad hoc espazioak egokituko ditugu ikastetxeetan edo kiroldegietan mugikortasun arazoak, hiperestimulazioa, behar sentsorialak, behar kognitiboak eta abar dituzten taldeentzat.\nAHALDUNDUTAKO FAMILIAKKonfiantzazko loturak sortuko ditugu familiekin, beharrak aztertu eta esku hartzeko aukerarik onenak bilatzeko, beldurra, zalantzak eta abar atzean utzita.\nIRAKURKETA ERRAZAMaterial didaktikoak eta informatiboak diseinatuko ditugu, pertsona guztien komunikazio beharrak kontuan hartuta. Horrela, piktogramak, irakurketa erraza, braillea, zeinu-hizkuntza, etab. erabiltzea normalizatuko da.\nINGURUNE DESBERDINAK/ INGURUNE ANITZAKAniztasunarekin atseginagoak diren inguruneak sortuko ditugu, inklusioa, justizia eta elkartasuna sustatuz.\nKirol espazioek irisgarritasun unibertsalaren eta pertsona guztientzako diseinuaren ikuspegia izan beharko dute.\nKirol espazioek gizarte osoarentzat inklusiboak izan beharko dute.\nKIROL ESKAINTZA INKLUSIBOAK\nKirol- esparrua osatzen duten langile guztiek erraztasunak eman beharko dituzte edozein pertsonak kirola egin ahal izateko.\nUdal kiroldegi guztietan pertsona guztientzako eskaintza espezifikoak eta inklusiboak egon beharko dira.\nBeharrezkoa izanez gero, ad hoc espazioak egokituko ditugu ikastetxeetan edo kiroldegietan mugikortasun arazoak, hiperestimulazioa, behar sentsorialak, behar kognitiboak eta abar dituzten taldeentzat.\nKonfiantzazko loturak sortuko ditugu familiekin, beharrak aztertu eta esku hartzeko aukerarik onenak bilatzeko, beldurra, zalantzak eta abar atzean utzita.\nMaterial didaktikoak eta informatiboak diseinatuko ditugu, pertsona guztien komunikazio beharrak kontuan hartuta. Horrela, piktogramak, irakurketa erraza, braillea, zeinu-hizkuntza, etab. erabiltzea normalizatuko da.\nINGURUNE DESBERDINAK/ INGURUNE ANITZAK\nAniztasunarekin atseginagoak diren inguruneak sortuko ditugu, inklusioa, justizia eta elkartasuna sustatuz.\nJARRI KIROLA PERTSONA GUZTIEN ESKURA\nHileko ekarpena 10€ 20€ 50€\nBeste ekarpen bat:\nAdos nago web horri honen baldintzekin.\nTelefonoa: 943 462 514\nHelbidea: Anoeta Ibilibidea 5,\n20014 Donostia-San Sebastian Gipuzkoa\nZerbitzu arreta: Astelehena-Osteguna: 9h-14h / 15h-18h\nOstirala: 9h-15h (Uztaila eta Abuztua: 9h-15h)


Eskolako jaiak – Eskola Berria\nEskola eremuko jai izaerako jarduerek sustatzen dute heziketaren aisialdiaren alderdia, oso onuragarria umearen gizarte garapenean.\nJarduera hauek, gainera, ulertu behar dira atsedena hartzeko, gozatzeko eta garatzeko eremutzat; ariketen, dinamiken eta jolasen bitartez; zeintzuek bide ematen dioten ikasleriari\neskolako egunerokotasunetik, betebeharretik eta eskakizunetik ateratzea, eskola beste era batera bizi dutela.\nEra horretara uste dugu gizarteratze baliabide garrantzitsua dela aisialdi alderdia; izan ere, umeei gogoa pizten die beste norbanakoak bilatzen, elkarri eragiten dietelarik askotariko ekimenak bururatze aldera, eta aldi berean, gizarteratze bilakaeran berean ere; bere mailako berdinekoak, elkar ezagutuz harremanen gaitasuna zabaltzen dutelarik, baita bat-bateko elkarlana ere garatzen dute, hau da, emateak eta jasotzeak laguntzen du-eta denon helburua lortzen. Berez, bilakaera ona daukate moralki, ikasi egiten baitituzte jokaeraren arauak eta abar.\nIzatez, ekintza hauen berariazkotasun eta balio erantsia diseinatzen dira senide, ikasguneko irakasleria eta ez irakasleriaren langileekin batera gozatzeko; honek ahalbidetzen du eguneroko harremanen balioa handitzea, berriak eta gogobetekoagoak topatzea, gizarte lotura ezezagunen bizipena izatea, momentuan momentuko aisialdi jarduera eta eremuak elkarbanatzea eta abar.\nAzken batean, sustatu egiten dute elkartzea, kide izatea eta hezkuntza komunitate osoaren trinkotasuna.\nEgin, egiten dutelarik gozamen arlotik, tarte atseginak emateko, zirrara berriak eskola esparruan bizitzeko, momentu onak gogora ekartzeko, poztasun jatorritzat bizi izandakoak, zeintzuek eragingo dioten, ziurrenik, zalantzarik gabe eskolako inguruneari zein giroari !\nGainera, jarduera hauek nahi diete gure herriko kulturaren ospakizunen eta gertakarien ezagupenen berri ikasleei erakutsi, balioesten ditugula gure artearen, kulturaren eta historiaren ondare bezala.\nEskolako jaien helburuak:\nHeziketaren aisialdi alderdia eta bere onurak umearen gizarte garapenean sustatzea.\nElkartzea, kide izatea eta hezkuntza komunite osoaren trinkotasuna indartzea.\nEskolako inguruneari zein giro onari eragitea.\nGure herriko kulturaren zenbait ospakizunen eta gertakarien berri erakustea eta horietan esku hartzea.\nAntolatzen diren jarduerek eredu bide daukate kultur aisialdia jolas alderdian zein sormenezko ikuspegian.\nBerez, gure kultur ondarean jatorria daukaten ospakizunak, Olentzero eta Agate Deuna berregiten dira ohiko erara gogorarazteko.\nAitzitik, ospakizuna Guraso Elkartearen beraren aukera izan bada, ezarri egiten da umeentzako eskola jaiaren formatua, ekintza mota hauen modukoak izanda:\ntailerrak, herri kirolak, kirol lehiaketak edo jai girokoak, txosna, hamaiketakoa, txokolatada, eskolako bazkaria eta abar.\nAurretiaz antolatutako jaiak:\nEuskararen eguna / Abenduaren 3an\nOlentzeroa / Abenduaren 24an\nAgate Deuna / Otsailaren 4an\nEskolako Jaia / Maiatzeko azkenengo asteburua edo ekaineko lehenengoa.


Elgoibarko Udalak kontziliazio eta erantzunkidetasunaren inguruko topaketa bat antolatu du martxoaren 21ean - Elgoibarko Udala\nDebabarreneko BTT Zentroa\nElgoibarko Udalak kontziliazio eta erantzunkidetasunaren inguruko topaketa bat antolatu du martxoaren 21ean\n2017 - 3 - 17\nElgoibarko Udaleko Berdintasun Sailak “Elgoibar Kontziliazioa eta erantzunkidetasunaren alde: esperientzia praktikoak” izeneko topaketa antolatu du.\nEkimena, bizitza pertsonala, familiakoa eta lanekoa uztartzean sortzen diren arazoen inguruan sentsibilizatu eta enpresa-sarean eta udal baliabide eta zerbitzuetan kontziliazioa nola kudeatzen den ezagutzea eta hobekuntza proposamenak planteatzea helburu duen “Udalerriko kontziliazio egoerari buruzko diagnostiko sektoriala eta ekintza plana” proiektuaren barruan kokatzen da.\nEkimena hurrengo asteartean izango da, martxoak 21, arratsaldeko 18:00etan, Elgoibarko Kultur Etxeko Sotoan. Topaketan bi hizlarik hartuko dute parte: Marian Garciak, “Nafarroako kontziliazioaren aldeko tokiko itunak. Tudelako Udala” esperientziaren inguruan jardungo da eta Cristina Mendiak, aldiz, kontziliazio eta erantzunkidetasun arloan Mutualia enpresaren esperientzia aztertuko du.\nUdalerriko kontziliazio egoerari buruzko diagnostiko sektoriala eta ekintza plana\n“Udalerriko kontziliazio egoerari buruzko diagnostiko sektoriala eta ekintza plana” enpresa-sarean eta udal baliabide eta zerbitzuetan kontziliazioa nola kudeatzen den ezagutzea du helburu.\nProiektuak, halaber, beste honako xedeak ere baditu, besteak beste:\nEmakumeen eta gizonen denboraren erabilerari buruzko informazioa jasotzea.\nHerritarrek kontzialiatzeko dituzten beharrak ezagutu.\nHerri mailan dagoen erantzunkidetasuna eta udalerrian dauden kontziliazio zerbitzuak ezagutzea.\nZerbitzuetako eta enpresetako arduradunek eta profesionalek kontziliazioaren inguruan duten iritzia ezagutzea.\nKontziliazioaren alde onen eta txarren inguruko iritziak ezagutzea.\nBizitza pertsonala, familiakoa eta lanekoa uztartzearen inguruan gomendioak eta jarduteko ildoak ezartzea, zerbitzu, udal baliabide eta enpresa horiei\nzuzenduta egongo liratekeenak.\nZaintzarako eta kontziliaziorako mahaia osatzea arlo desberdinetako ordezkari guztiekin (eragile sozialak, udalak, enpresak, ikastetxeak, etab.).


Mikel Lasartek irabazi du Xalto bertso sariketa — Bertsozale Elkartea\nMikel Lasartek irabazi du Xalto bertso sariketa\nAzaroaren 22an Goizuetako Umore Ona elkartean jokatutako finalean nagusitu zen nafar bertsolari gaztea\nXalto bertso sariketako hamabigarren edizioak final berezia izan du aurtengoan. Formatua eraberrituta, bertso-afari moduan, Goizuetako Umore Ona elkartean 50 lagun bildu ziren saioa ikusteko. Kantuan berriz, Iruñean zein Leitzan jokatutako kanporaketetatik sailkatutako sei bertsolari nafar: Xabier Maia, Oier Amiano, Iban Garro, Mikel Lasarte, Iker Gorosterrazu eta Amaia Elizagoien. Maider Ansa gai-jartzaileak gidatuta, ofizioka zein bakarka hainbat lan egin zituzten bertsolariek eta azkenean Mikel Lasarte barañaindarrak jantzi zuen txapela.\nGiro jator eta epelean gauzatu zen saioa, gai sozial, politiko eta umoretsuak tratatuz. Goizuetako talde eragile desberdinek ere parte hartu zuten saioan, haiek hautatutako objektu banari kantatu behar izan baitzioten bertsolariek. Ikastetxea, Guraso Elkartea, Gazte Asanblada, Goizuetako gazteak eta Umore Ona elkartea bera izan ziren saioan inplikatutako taldeak.\nBertsolari guztiek puntuen joskeran, azken kolpeetan edo eta ideietan beraien ekarpenak egin zituzten. Azken urte hauetan Nafarroako helduen bertso-eskoletan egiten ari den lanaren erakusgarri bikaina izan zen saioa. 17 urte besterik ez dituen Mikel Lasarte bertsolari gaztea oso erregular aritu zen eta saio ezin txukunagoa egin ostean, Alaitz Eskuderok Goizuetako Udalaren izenean jantzi zion txapela.\nBi urtetik behin egiten den Xalto bertso sariketa, Nafarroako bertsolari gazte zein hasiberriei zuzenduta dago. Jendaurrean kantatzeko aukera ematea du helburu, hain ezagunak ez diren bertsolari nafarren bertsogintza ezagutarazteko.\nNafarroako Bertsozale Elkarteak antolatu du Xalto sariketaren hamabigarren edizioa, Goizuetako Udalaren babesarekin. Laguntzaile izan ditu halaber, Eusko Jaurlaritzaren Kultura saila, Goizuetako Umore Ona elkartea, Leitzako gaztetxea eta Iruñeko Zaldiko Maldiko elkartea.


Consumópolis lehiaketa bertan behera - KontsumoBIDE-Kontsumoko Euskal Institutua\nConsumópolis lehiaketa bertan behera\nConsumópolis lehiaketa estatu osoko lehen hezkuntzako eta DBHko ikasle-taldeei zuzenduta dago, eta Kontsumo Ministerioaren lankidetzarekin egiten da. 2020. urtean bertan behera geratu da, COVID 19ren krisia dela eta.\nEuskal Autonomia Erkidegoko parte-hartzaileen kasuan, Kontsumobidek erabaki du opari bat bidaltzea lehen fasea gaindituta zuten parte-hartzaile talde guztiei, egindako lana eta ahalegina aitortzeko. Taldeetako irakasleek ere aitortza jaso dute, haien ahalegin eta konpromisorik gabe ezinezkoa izango litzatekelako Consumopolisen arrakasta.\nKontsumo arduratsua sustatzea helburu duen lehiaketa da Consumópolis, eta lehen eta bigarren hezkuntzako ikasleentzat da. Urtero proiektu desberdin bat garatu behar da, taldean egin beharrekoa, irakasle baten gidaritzapean. Lehiaketa hori gainerako autonomia-erkidegoekin lankidetzan garatzen da, eta Kontsumo Ministerioak koordinatzen du.


Ander Torriko: “Los malos momentos hacen que valores los más dulces con mayor intensidad”\nÉibar y Real Sociedad, en sus feudos\n“Nahiago dut postu oso lehiatu bat, inoren kontra lortutako lehenengo postua baino”\nBy Mikel Bakaikoa\t Feb 18, 2016 No Comments\nMaite Maiora mendi-lasterketetako korrikalaria da, La Sportiva taldekoa. Iaz garaipen ugari lortu zituen; esaterako, Espainiako mendiko lasterketaren txapelduna izan zen, Euskadikoa ere, Europako txapelketan 3. postuan geratu zen eta lasterketa bertikalen Munduko Kopan ere. Orain sorbaldatik operatu berri dute, baina berehala martxan jartzeko asmotan dabil.\nNoiztik zabiltza mendiko lasterketetan lehiatzen?\nLehiatzen 2011. urtetik. 2011an izan zen nire lehenengo lasterketa, Xoxoteko kilometro bertikala egin nuen uztailean.\nNola joan zitzaizun lehenengo proba hori?\nOndo, 3. postua lortu nuen. Ez nuen asko entrenatzen mendian, errepidean ibiltzen nintzen gehiago, baina hala ere ondo joan zitzaidan.\nNola iritsi zinen modalitate hau praktikatzera?\nNi beti joan izan naiz mendira, ondoren korrika hasi nintzen eta azkenean nire bi hobbyek bat egin zuten. Gaur egun, niretzat korrika mendira joateko era bat da.\nEz al da hobby bat baino gehiago?\nLasterketak zure gaitasuna noraino heltzen den neurtu dezaketen probak dira. Beste jende batekin jartzen zara lehian eta zer egiteko gai zaren ikusten duzu. Horregatik gustatzen zaizkit lasterketak, bestela lasterketetan ateratzen duzun adrenalina hori entrenamendu egun normal batean ateratzea niretzako ezinezkoa da.\nPertsona lehiakorra al zara?\nOso lehiakorra, bai, baina batez ere nire buruarekin, nire buruari exijitzen diodanarekin. Kirol mailan oso lehiakorra naiz, baina dena lasterketa barruan uzten dut. Pertsona bat nire aurkari handiena izan daiteke, baina behin lasterketa bukatuta, ez daukat inongo arazorik berarekin. Baina lasterketa barruan lehiakorra naiz.\nKirolaria izan al zara beti?\nBeti egin izan dut kirola. Ez naiz inoiz atletismo talde batean ibili, baina beti egin izan dut kirola. Gaztetan eskiatzen ere hasi nintzen. Nire bizitza beti egon izan da kirolarekin lotuta.\nSnowboarden lehiatzera iritsi zinen.\nBai, lasterketa bat edo beste egin nuen.\nEta zergatik utzi zenuen?\nKarrera batzuk egin nituen eta konturatu nintzen presio gehiegi nuela. Gehiegi exijitzen nintzen eta oso urduri jartzen nintzen. ‘Hau ez dago niretzako eginda’, esaten nuen. Oso gaizki jartzen nintzen hango tentsioarekin.\nMendi-lasterketarekin ez al zaizu gauza bera gertatzen?\nAgian hasieran bai, baina gaur egun ez. Mendiko lasterketan nire nerbioak kontrolatzen dakit, eta snowboardekin ere agian azkenean ikasiko nuen, baina arazo bat dago: lurrera erortzen zarela eta sekulako kolpea hartzen duzula, eta horrek hurrengo egunean ia mugitu ezinik egotea esan nahi du. Hortaz nerbioak kontrolatzea zailagoa da. Nik uste dut hor dagoela aldea, agian ikasiko nuke orduan ere kontrolatzen, baina ez nion denbora ere eman nire buruari horretarako.\nZein lekutan izan zara lehiatzen?\nAdibidez iaz Afrikan egon nintzen, Mauricio Uharteetan, Montanan ere egon nintzen, Estatu Batuetan, Hong-Kongen, Lantau Uhartean, Norvegian, Italian askotan izan naiz… leku asko. Espainia mailan, niretzat Madrilera edo Cadizera joatea ia Mendarotik Donostiara joatea bezala da.\nEz al du aurrekontu handia eskatzen?\nBai eta ez. Mundu mailan lehiatu nahi baduzu eta alde batetik bestera ibili, bai, dirua behar da. Materialerako adibidez behar da. Guk zapatila pare pila bat apurtzen ditugu, baina ez da apurtu bakarrik, azkar gastatzen dira eta berriak edukitzea gustatzen zaigu. Nik nire poltsikotik erosi beharko banu, diru dezente da, baina ni La Sportiva taldekoa naiz eta material aldetik ez dut ezer behar. Bidaiei dagokienez, toki askotara gonbidatu egiten didate, beste askotan nire poltsikotik jartzen dut eta beste askotan La Sportiva arduratzen da. Azkenean lehentasun kontua da. Nire lanarekin, nire gastuak eta eguneroko gauzak ordaintzeaz gain, kirolean ere gastatzen dut.\nUdaltzaina naiz ofizioz.\nNondik ateratzen duzu denbora dena egiteko?\nAntolamendu kontua da, hemen ez dago sekreturik, lehentasunak ezarri behar dira. 24 ordu dauzkat egunean eta hortik atera behar dut denbora. Laguntza ere badaukat, inguruko jendeak gauza asko egiten laguntzen dit, baina nik egin behar dudana antolamendu kontua da, ez dago besterik.\nZein lasterketa duzu gustukoen?\nBihotzez argi dago Zegama-Aizkorri. Etxe ondoan daukagun karrera bat da eta Aizkorri niretzat beti izan da mendi berezi bat. Baina bestela, lasterketa moduan niretzako Dolomitetako Sky Race da hoberena. Asko gustatzen zait, distantziaz ez da asko, 23 kilometro, desnibel dezenterekin, 1800 metrokoa, eta 3000 metroko mendi batetik pasatzen gara. Gainera, afizioz, jendea, antolakuntza…, karrera ia perfektua da. Bihotzez Zegama-Aizkorri esango nuke, baina karrera bezala Dolomitetako honekin gelditzen naiz.\nZenbat aldiz hartu duzu parte Dolomitetako Sky Race-an?\nBost aldiz egin dut. Uztailean egiten den lasterketa bat da, baina han oso normala da bat-batean elurra egitea edo oso eguraldi txarra tokatzea. Erreskatea ezin baldin bada lekuren batera heldu, lasterketa moztu egiten da; beste hainbat aukera dituzte. Nik originala hiru aldiz egin dut eta ordezkoa bi aldiz.\n2015ean garaipen ugari lortu zenituen. Halakorik espero al zenuen?\nKarrera batean irabaztera irteten zara, bestela ezinezkoa da irabaztea. Garaipenak gustura hartzen dira eta postu onak lehiatuak izan badira ere bai. Nahiago dut postu oso lehiatu bat, inoren kontra lortutako lehenengo postua baino. Gustura hartzen diren postuak dira.\nZenbat lan egin duzu emaitza horiek lortzeko?\nAsko esatea oso erantzun erraza dela uste dut. Eguneroko lana dela esango nuke. Inurri baten lana da nirea, pixkanaka handitzen joan den gauza bat. Lan asko.\nEgunero entrenatzen al duzu?\nSei egun astean.\nBakarrik edo konpainiarekin?\n%98an bakarrik entrenatzen dut. Bakarrik entrenatzea gustatzen zait, nire momentua da. Telefonoa askotan gainean eramaten dut, ez baldin bada asfaltoan mendian ia beti, baina bolumenik gabe. Noizean behin lagunekin joaten naiz eta gustura joaten naiz ere, baina printzipioz niri bakarrik joatea gustatzen zait.\nZein da kirol honek eman dizun unerik onena?\nUne asko izan dira oso onak, eta oso txarrak ere. Bat esateko, Zegama-Aizkorrin podiumera hirugarren lekuan igo nintzeneko eguna. Analizatzen jarriz gero agian besteren bat esango nuke, baina bat esateko Zegamako podiuma.\nNoiz izan zen?\nOrain dela bi urte.\nEta unerik txarrena?\nHori onena izan bazen, txarrena hurrengo urtean Zegama-Aizkorria baino egun bat lehenago, bertan ez irteteko erabakia hartu behar izan nuenean.\nLesio batengatik ezin izan nuen irten. Ezin nuen buruan sartu ez nintzela kapaz. Ez irtetea ez zegoen nire planen barruan, ez zitzaidan burutik pasa ere egin. Ezin nintzela irten onartu beharra ez zen oso trago ona izan.\nNola planteatzen duzu 2016. urtea?\nOrain ebakuntza osteko momentuan nago sorbaldarekin, eta nire lehentasuna hau ondo ipintzea eta ea nola hasten naizen ikustea da. Helburu handiena urrian ultra-trail mundialera joatea da, uste dut denbora badaukatela sorbalda ondo ipini eta ondo entrenatzen hasteko, baina ikusiko da. Helburu handiena hori da eta bigarrena Zegama-Aizkorrin ateratzea.\nLehenago Andaluziako txapelketa duzu, ez da hala?\nBai, apirilaren 10ean da eta dena ondo badoa joatea da nire asmoa. Baina nagoen bezala nago eta nire plana bat izan daiteke eta nire gorputzak beste zerbait esan dezake. Dena ondo badoa han izango naiz, baina ezin dut ziurtasunez esan joango naizenik.\nTxapelketa horretako irudi korporatiboa zara. Modalitate honetan erreferentetzat zaituztela esan al daiteke?\nEz dakit erreferentea naizen, nik gauza gutxi egin baititut. Ez da oso luzea, 55 kilometrokoa da, eta niri ondo datorkidan distantzia dela kontsideratzen dute. Ez da motza, baina luzea ere ez. Batzuentzat distantzia horretan erreferente modukoa izan naiteke.\nImajinatzen al duzu bizitza mendi-lasterketarik gabe?\nLasterketa gabe agian bai, baina kirolik gabe ez, eta mendirik gabe ere ez.\nASOBAL: BM Aragón-Anaiatasuna (27-22); Cangas-Barça (22-34), Puerto Sagunto-Granollers (36-40)\nSorpresón!. Bilbao Basket elimina al Barça y Gran Canaria al Valencia\n“Urte hauetan batez ere segurtasuna irabazi dut”\n“Lehengo urtean gorakada nabarmena egin nuen jokoan”\n“Eskuina hobetu beharra daukat”\n“Denboraldia espero nuena baino askoz hobeto hasi dut”\n“Ez zait galtzea gustatzen”\n“Kazetari sena nire bihotzeko kirolean aplikatzen dut”


Hizkuntzen inposaketa — Eibar.ORG | Eibarko peoria\nHemen zaude: Hasiera / Blogak / Markos Zapiain / Hizkuntzen inposaketa\nmzap 2007/11/15 17:55\n(Ederra, Pello Zabalak ekarri duen Bitoriano Gandiagaren poema)\nIsildu ezean elebakarrak ezin du bere hizkuntza ez inposatu, ez du ezarri beste erremediorik. Eta ia euskaldun guztiak gara elebidunak. Dena den, baditugu euskaldun elebakar batzuk. Eta ez dago esan beharrik “euskal” izena ematen zaion herrian zein den arrotzago, zein dagoen baztertuago, euskaldun elebakarra ala erdaldun elebakarra. Hizkuntzari dagokionez, Euskal Herrian gaur egun euskaldun elebakarra da benetako paria bakarra.\nEdozein gisaz, erdaraz dakigunok ere arazoak izaten ditugu. Gernikan arbitroak txartel horia atera zion futbolari bati, soilik euskaraz zuzendu zitzaiolako. Neuri ere, orain dela urte batzuk, atzerritik bueltan, aireportuan, kontrola igaro baino lehen paper bat betearazi zidaten, nondik nentorren, zertan nintzen ibilia, eta abar. Nik Markos izenpetu nuen, k-z, betiko legez, inongo asmo matxino abertzalerik gabe, beti erakutsi didatelako horrela. Orduan Poliziak begietara gogorki begiratu eta sakon, oso sakon mintzatu zitzaidan, Polizia ez ezik Txikitero ere izanen baitzen: “te has equivocado, Markos se escribe con c de cabrón”.\nIaz Soriako eskubaloiko taldean ari nintzela Bartzelonan genuen partida. Denboraldiko azkena, etxeko lanak eginda eta taula erdian. Penalty bat pitatu ez eta euskeraz hasi nintzen Bartzelonan, epaile kanariarrak izaki. Bi minutu kalera eta momentuan harritu banintzen ere ixilik geratu nintzen. Hori bai, momentuan grada guztia isilik geratu zen, zer pentsatu gabe.Partida amaieran ordea, barkamena eskatzeko potrorik gabe azkar asko joan zen aldagelara, bigarren epailea txaparroia aguantatzen heratu zen bitartean....denetik bota nizkion, eta ez nintzen basurde komandoan sartu. HUrrengo astetan ziogorraren beldur izan banintzen ere, ez zen ezer etorri, uleertuko zuelakoan edo...Basurdeak Sorian asko daude Markox, ikeragarri. Agur bi!\nkaguen dio, hori bururatu izan balitzait...\nbaina isil-isilik gelditu nintzen, korromioa eta higuina irentsi eta basurde komandoan sartzea pentsatu nuen


Daliko herri zaharrari hiru pagoda ezagunen aurretik pasatuz agur esan genion.\nBerriz ere errepidean geunden Txinaz gozatzeko irrikatan.\nDali inguruan landa zabalak daude eta bertan nekazari ugari topatu genuen lan eta lan.\nHorrelako baratz erraldoiak izanda ez da harritzekoa gero platerean jaki goxo ugari egotea. Jatetxe gehienetan, honako honetan bezala, oso zabala da barazki aukera. A ze gozamena!\nJiangwei herrian hamaiketakoa egitera gelditu eta bertako herritarrek gonbidatuta sekulako janari festa izan genuen. Ez zen erraza izan gero bizikleta hartzea!\nEgun hauetan errepidean txirrindulari txinatar andana topatzen ari gara. Egunero talde desberdinak topatzen ditugu eta denak Lhasara doaz, Tibeteko hiriburura. Ez dakigu oso ongi zergatik baina txinatarren artean oso zabaldua dago Kunmingetik edo Chengdutik Lhasarainoko bidea bizikletaz egitea. Bizikleta gaineko inbasioa jasaten ari da Tibet!\nGure erritmoa askoz lasaiagoa da. Lijiangerako bidean trafiko handia topatu genuen baina, egia esan, dezente errespetatzen dituzte txirrindulariak txinatar gidariek.\nDaliren ostean Yunnaneko hurrengo geltoki turistikoa Lijiang da eta hemen, Dalin bezala, herri zaharberritua topatu genuen. Herria oso polita da baina turista txinatarrez eta hauentzako dendaz beteta dago. Gure txoko lasaiak topatu genituen halere.\nLijiangetik atera eta kilometro batzuk igo ondoren sekulako jaitsieraz gozatzeko aukera izan genuen. 25 kilometro beherantz Yangtze ibaiarekin topo egin arte.\nYangtze ibaiaren ondotik aurrera jo genuen Qiaotou herriraino. Bertan Yangtze ibaiak sortutako arroila ikusgarria hasten da: Tiger Leaping Gorge. Qiaotoun bizikletak utzi eta oinezko mendi ibilaldia egitea erabaki genuen eta zinez merezi izan zuen. Ibaia arroila sakonean sartzen da eta paisaia zoragarria da.\nMendi elurtuak goian\neta ibai indartsua behean.\nZalantzarik gabe, bidaiako paisaiarik ederrenetariko bat topatu genuen.\nQiaotoura bueltatu, bizikletak berriz hartu eta Shangri Larako bidean malda gogorrak topatu genituen. Bide nagusia utzi eta bigarren mailako errepide zaharra hartu genuen trafikotik ihes egiteko asmoarekin.\nZerua estaltzen joan zitzaigun pixkanaka eta lotarako toki bila hasi ginenean ostaturik ez genuen aurkitu inguruan. Guanfang herrixkan bide ertzean zegoen etxetxo batean galdetu eta familia honek txokoa egin zigun sutondoan. Arratsalde zoragarria pasa genuen familia guztiarekin: amona,alaba, semea, biloba, birbiloba… ia familia osoa ezagutu genuen. Amona bereziki maitagarria zen bere txano dotorearekin. Hizkuntzaren traben gainetik komunikazioa lortu daiteke benetako gogoa dagoenean.\nLotarako txokoaz gain afaria eta gosaria ere eskaini ziguten. Zer edo zer ordaintzeko saiakera egin baina ezinezkoa izan zen, ez zuten onartu. Geneuzkan gaileta, kakahuete eta txokolate guztiak eman genizkien gutxienez. Agurtzerako orduan familia osoa batzeaz gain bizilagunak ere gerturatu ziren.\nTxinan espero ez genuen gauzetako bat aurkitzen ari garen aniztasun etnikoa da. Yunnan probintzian emakumeen jantziei erreparatu eta oso janzkera ezberdinak topatzen ari gara, batzuetan bailaraz bailara aldatzen doaz. Egunerokotasunean naturaltasun osoz janzten dute modu honetan inolako asmo turistikorik gabe. Hona hemen aurkitu ditugun emakume batzuk:\nGuanfang herrixkatik gora 3.300 metroko Shangba La mendatea pasa eta ezusteko aldaketa izan genuen.\nBat batean Tibet agertu zitzaigun. Shangri Larako bidea euritsua izan zen eta, hoztuta eta bustita egon arren, Tibeteko jendeaz, etxeez eta paisaiaz inguratuta egotearen ilusioarekin iritsi ginen. Shangri La Tibeteko atea izan da guretzat eta Ladakheko eta Nepaleko mendialdeko oroitzapenak datozkigu etengabe burura.\nShangri Lako alde zaharreko plazan arratsaldero dantza-plaza eder bat antolatzen da. Borobilean jarri eta bi orduz dantzan aritzen dira tibetarrak; zahar eta gazte, emakume eta gizon.\nInguruko herrixketara hurbildu gara egun pasa. Txinako gobernuarentzat zonalde hau guztia ofizialki Tibet ez bada ere, guretzat ez dago zalantzarik, Tibeten gaude: belardi zabalak, etxe erraldoiak, Yakak eta jende maitagarria.\nGure Txinako bisa luzatu behar dugu Shangri Lan eta horren zain lau egun eman behar ditugu hemen. 3.300 metroan gaude eta hemendik gorantz jo behar dugu. Litangerako bidean 4.000 metrotik gorako hiru mendate ditugu zain. Aupa Tibet!\nPublicado por munduabizikletaz en 10:06\nolatz 21 de mayo de 2013, 1:53\nHoi da, Free Tibet!!\nLiluratuta gaude Txinako kontakizunekin, zain zain Tibeten ia zer moduz doakizuen.\nHotzarekin topo egingo zenuten berriz ere, baina lekuak merezi duela ikusten da.\nSegi hola, besarkada ta zakuka muxu bikote!\nA! ta belarrietatik tiraizo bat Ainhoari, berandu bada ere.\nMaite Lanz 21 de mayo de 2013, 9:48\nHau inbidiya ematen didazuena!!!!!!!!\nMuxu pilaaaaa!!!!! <3<3<3\nMarron 30 de mayo de 2013, 2:38\nZe inguru ederraaaaaa!\nArgazki zoragarriak! eta jende oso autentikoa. Jator aurpegia daukate bai. Mendialdearen frexkura berriro ere. Gustora hartuko zenuten. Ze moduz komunikazioa? Txino mandarin?\nBizikleta kolonizazio tresna bezela? falta zana!\nHemen euria. Hau ez da Colorado. Hau ez da Utah. Hau Euskal Herria da.


Venezuelako errepublika bolivartarraren egoeraren zertzelada batzuk, labur-labur (5-6/8) | Askapena\nEz dugu ezer berria esaten Venezuelaren aurkako gerraren eremu garrantzitsuenetariko bat (des)informazioa dela azpimarratzean. Kanpora begira zein barrura begira. Zentzu horretan, Venezuelatik jendetza ateratzearen atzean arrazoi ekonomikoak daude nagusiki. Ziurtasun gabeko etorkizunak eta eguneroko estutasunek eta zailtasunek (herria “salbatu” nahi omen dituztenek eraginda, nagusiki…) erabaki zail hori hartzera bultzatu dituzte venezuelar asko. Baina ezin da saihestu Venezuelatik ateratzeko zergati horiek hedabideen gezur eta dei alarmistekin ere nahasten direla. Izan ere, migratzaile batzuk egoera sozioekonomiko txarrago batera abiatzen dira, kasu gehienetan jakin gabe. Ez dira gutxi izan alboko herrietatik (Peru, Ekuador, Txile, Kolonbia…) Venezuelara bueltatu direnak, bilatzen zuten paradisua errealitate gordinago bilakatuta edota errefusatze eta xenofobia pairatuta.\nAzken urteetan Venezuelatik joandakoen datu ofizialak ez badaude ere, bi eta hiru milioiren artean izan direla kalkulatzen da, 28 milioiko populaziorako ia % 10 suposa zezakeena. Estimazioak nork ematen dituenaren arabera zifra horiek 4 milioietaraino heltzen dira. Zaila da jakitea. Migratzaileen artean familia osoak baita jende gazte asko dago. Azken hauen kasuan faktore ezberdinak nahasten dira: aipatutako estutasunak, etorkizun nahasia, gazteengan ohikoa den kanpora joateko eta beste bizipenak izateko grina baita kontsumismo-ametsa ere. Hain zuzen ere, joaten diren gazteen proportzio handi batek “mente Nutella” dauka: Venezuelatik atera eta beren norako berriaren zentro komertzial batera joan Nutella poto batekin argazkiak egiteko sare sozialetan konpartitzeko. Funtsezkoa ez denaren mirespena, merkantilismoarekiko itsukeria, kontsumismoaren idealizazioa azken finean. Venezuelaz gain, munduko herri gehienetan gertatzen den fenomeno alienatzaile bera, Venezuelako kasuan askatasun falta eta miseria bezala irudikatuta.\nBlokeoak osasun arloan eragindako arazo larriez gain, profesionalen migrazioak\nosasun‐arreta larriki eragin du. Farmazia komunitarioa, Páez udalean.\nVenezuelarrekin izandako solasaldietan sarritan azaleratzen da langile kualifikatuen atzerriratzeagatik dagoen kezka. Ekonomiaren eta herriaren egituraketaren kontrako eraso hau agian ez da hain agerikoa baina oso eraginkorra da, enpresa askoren funtzionamendu normala oztopatzen baitu eta pertsona horien formazioan inbertitutakoa galarazten baitu. Kubatarrek badakite zerbait, higadura mota honi buruz…\nHorrez gain, saihetsezina da Venezuelarekin muga konpartitzen duen herri baten egoera berezia aipatzea: Kolonbia. Izan ere, Kolonbian milioi bat eta erdi eta 2 milioi arteko venezuelar egon daitezkeela kalkulatzen bada estraofizialki, Venezuelan 2 milioi pertsona baino gehiago Kolonbian jaiotakoak dira edo Venezuelara joandakoen ondorengoak. Venezuelarako migrazio hau aurreko hamarkadetan garatu da eta bi jatorri nagusi izan ditu: ekonomikoa eta jazarpen politiko-militarra. Kolonbiar asko joan ziren Venezuelara baldintza ekonomiko hobearen bila, eta beste asko Kolonbiako gerratik ihesi, batez ere paramilitarren sarrasketatik. Venezuelara heldutako horietako asko ez zeuden Venezuelan erregistratuta. Egoera irregular horri buelta emateko eta ofizialki herritartzat aitortuak izateko, Chávezek Misión Identidad deritzona martxan jarri zuen 2003an. Programa horren onuradunen artean milioi bat kolonbiar baino gehiago zeuden, Venezuelako nazionalitatea (identitate-zedula) jaso zutenak. Halako datuak ez dira hedabide pribatu handien propagandan aipatzen.\nEz dira aipatzen ere Kolonbian bertan indarrez lekualdatutakoak ere. ACNURek jasotzen duenez, 2018an 7.816.500 pertsona barne desplazatuak ziren Kolonbian, munduko lehen postuan hain zuzen ere. Venezuelari aipu eginez, hedabide nagusietan migrazioa, giza eskubideen urraketa eta hondamendi humanitarioa entzutean, lazgarrien eta lotsagarrien egiten dena Kolonbiako triskantza ezkutatzea da. Izan ere, demokrazia bezala saltzen digute terrorista bezala kalifikatu daitekeen Estatu bat, non 82.998 pertsonak desagertuta jarraitzen duten (http://www.centrodememoriahistorica.gov.co/micrositios/balances-jep/desaparicion.html), non gerra irekia edo zikina eguneroko ogia den, non Fiskaltza Orokorrak berak 2.248 “positibo faltsu” aitortu dituen (Ejerzitoak hildako gazteak gerrilari bezala aurkeztea, igoerak edota ordainsariak jasotzeko), eta non FARC-EP-rekin bake-akordioa sinatzetik 158 gerrilari ohi eta 780 militante sozial erail dituzten, inpunitate osoz kasu gehienetan. Kolonbiako gobernua lasai dago, jakin badaki joku-taula honetan “demokraziaren eta giza-eskubideen Munduko zaindari”-engandik neurririk edota blokeorik ez duela jasoko. Aldi berean, Venezuelaren kontrako erasoaren eragile latinoamerikar oldarkorren bilakatu da aspaldidanik Estatu kolonbiarra.\nChavez gogoratzeko muralak Caracaseko ia bazter guztietan topa daitezke.\nChávez bizirik zegoenean bere figurarekiko atxikimendua sekulakoa zen herri venezuelarraren sektore oso zabal batean. Chavismo hegemonikoa zen, ikuspegi soziopolitiko batetik zein emozionaletik ere. Venezuelako sektore apalen artean, baita ekonomikoki hobeto zeuden beste langile askoren artean ere (Venezuelan clase media en positivo deiturikoa), Chávezekiko benetako maitasuna zegoen. Milioika venezuelarrentzat aita bat bezala zela esan daiteke. Chávezek herria maite zuen eta herriarekin konektatzen zekien, bi norabideko elkarrizketa zintzo eta oparoan. Chávez maite zuten pobrezian, aukera-gabezian eta ezjakintasunean hondoratuta zegoen sektore erraldoi bati begiak ireki zizkiolako, herriari itxaropena eta duintasuna bueltatu ziolako, bartertutako milioika herritarren alfabetizazioa ahalbidetu zuelako, jendarte osoaren beharrak asetzeko baliabideak jarri zituelako eta herria protagonista bilakatzeko ahalegin erraldoia egin zuelako. Bere izaera eta estiloari buruz alde edo kontra egindako milaka adierazpenez haratago, Chávez benetakoa zen. Horretan ez dago zalantzarik.\nHori hautematen zen kaleetan Chávezen garaian; Chávezen presentzia, Chávezen indarra. Urte batzuk beranduago Venezuelara bueltatzean, egoera ez da berdina. Eraikitze-garai horren gogoberotasuna asko apaldu da, chavismoaren aldetik tentsioa mantentzen bada ere. Orain, Chávezen presentzia fisikoa ez dagoenean, garai horietara begirada bueltatzen denean, azken bi hamarkadak aztertzen direnean, Chávezen figuraren tamaina hobeto ulertzen da. Chávez erraldoi bat zen. Inperialismoaren eta bere tokiko kolaboratzaileen erasoa erresistitzen denean, jokoan dagoena aditzen denean, eraiki dena eta, barne zein kanpoko faktore askoren ondorioz, eraikitzeke geratu dena aztertzen denean, Chávezen neurriez jabetzen zara, bai, begitaziodun eta estratega bezala. Chávez ez zen heldu egoera edo Estatu bat kudeatzeko. Chávezek programa bat garatu zuen Venezuelako egiturak aldatzeko eta beste sistema bat eraikitzeko, bere ekarpen adoretsuena Estatu komunalaren proiektua izanda, Estatuaren izaeraren eraldaketan eta herria boteretzean oinarrituta. Ia hamarkada eta erdian zehar proiektu asko jaio eta martxan jarri ziren, era progresiboan, bere akats eta ezintasunekin ere, baina herriari ahalik eta poztasun gehien emateko asmoarekin, Bolivarrek berak 1819ko Angosturako diskurtsoan aipatu zuen moduan.\nProiektu eraldatzaile honen errotze sakonak ahalbidetu du proiektu bolivarianoak bizirik irautea eta gobernu chavistarekiko atxikimen maila altua mantentzea, sektore chavista askotan gobernuarekiko egon daitezkeen desadostasunez harago. Venezuelako egoerak eztanda egin ez izana horren adierazle da. Venezuelarrak pairatzen ari direna baino gutxiagorengatik herria haserre atera da kalera beste kasu batzuetan, baita beste Estatu askotan ere. "Gutxiagotik Caracazok eztanda egin zuen 1989an" entzun daiteke venezuelar batzuen ahotan. Duela gutxi Ekuadorren, Txilen edota Kolonbian ikusitakoa ez da gertatu Venezuelan. Herri hauetan, adibidearekin jarraitzeko, herri apalak moztu ditu kaleak (langileak, jatorrizko herriak, ikasleak…). Azken urte hauetan Venezuelan egon diren kale-indarkeriaren gertakariak (guarimbak) eskuinak elikatu eta finantzatu ditu, eta, atsekabe osagai bat izan bazezakeen ere, osagai kriminala eta marjinala oso handia zen. Aberatsek ez zuten kale borroketan parte hartzen, baizik eta klase ertaina deritzonaren gazteak eta, batez ere, lumpen asko, istiluak sortzeko ordainduta. Guarimba horietan, batez ere 2017koan, pertsona asko hil zituzten, horietako 27 bizirik erreta, itxura chavista izateagatik. Polizia batzuk ere hil zituzten. Zentzu horretan, aipatu behar da errepresio poliziala beste Estatu askotan aplikatzen dena baino askoz epelagoa izan dela, Gobernuak berak murriztu zuelako eta, ziur aski, indarkeria-uholdea piztu zutenenei nahi zuten argazkia ez emateko.\nChavezen hilobia Mendiko kuartelean (Cuartel de la Montaña), Caracaseko 23 de enero auzoan.\nHerri venezuelarraren sektore apalak, hala ere, ez dira orokorrean atera kalera gobernuaren kontra. Sektore hauek dira inperialismoaren gerra hibridoaren jomuga nagusia. Egoera jasanezina bihurtuz, itxaropenik eza hedatzen saiatuz, chavismoa errenditu nahi izan dute, historian zehar beste herri batzuekin egin duten bezala. Alabaina, Venezuelan pairatzen den egoera oso zaila bada ere, etsipena sektore handi batean zabaldu bada ere, inperialismoak ez du lortu chavismo soziologikoa garaitzea. Hedabide masiboetatik kontrakoa saldu arren, Venezuelan dagoen krisia ez da heldu soziala izatera. Zailtasunen aurrean venezuelarren izaera berezia eta pazientzia, herri sektore esanguratsu batek daukan kontzientzia politikoarekin konbinatuta, gakoa izan dira erresistitzeko. Izorratuta daude, baina kontziente dira zergatik, eta harro daude beren subiranotasunaz. Chávezek erabilitako “Hemen herri duin bat dago, carajo!” esamoldea, goiburu hutsa baino zerbait gehiago dela erakusten ari dira duintasun handiz. Izan ere, lelo hori materializatzen da eguneroko borrokan, herriaren antolakuntzan, lan ideologiko eta formatiboan, kaleko erakustaldietan baita defentsarako prestakuntzan. Defentsarako formazio politikoa zein militarra berme bakarra dira munduko etsaia boteretsuaren aurrean eta eskrupulurik gabeko ultraeskuina venezuelarraren aurrean. Horregatik, ezinbestekoa da erantzuteko prest egotea balizko interbentzio militar irekiaren kontra baita chavismoaren aurkako gerra irregularraren kontra (talde paramilitarrak, hanpa eta delinkuentzia). Horregatik, Fuerza Armada Nacional Bolivariana (FANB) ondo prestatu eta ekipatzeaz gain (Chávezen kezketako bat), herria antolatzen da milizietan eta autodefentsa taldeetan (auzoetan, entitate eta enpresa publikoetan, komunetan, kolektibo eta erakundeetan…). Herriak berak hartzen du protagonismoa prozesuan, Venezuelako subirautza baita bizitza bera ere defendatzeko.\nUrritasun materialez haratago, chavismoaren sektore askotan haserrea sumatzen dela ere agerikoa da. Chavismo garaiaren hasieratik bizio eta praktika oker batzuk txertatuak egon dira gobernuaren zein Estatuaren esparru batzuetan, baita prozesua aurrera joatea oztopatu duten joerak, chavismoaren inguruko sektore erreformista, sozialdemokrata eta arribistetan irudikatuta. Ustelkeriak eta zigor faltak, baliabideen zarrastelkeriak eta kontrolik ezak, influentzia-trafikoak, kargu batzuen praktika ez ereduzkoek, baita behin baino gehiagotan PSUVek (Partido Socialista Unido de Venezuela) erakutsitako bertikalismoak pitzadurak sortu dituzte chavismoaren barruan, batez ere oinarrizko erakunde eta militante eta goiko egiturazko politikari profesional batzuen artean. Aurrera egiteko bere beharraz ohartuta, chavismoak batasuna mantentzen du etsaiaren aurrean. Hala ere, sektore kritikoen eta ofizialisten arteko urruntzea baita herriaren aurrean sinesgarritasuna galtzea kanpoko erasoa baino kaltegarriak izan daitezke. Klase-etsaiak hautsaz ez aprobetxatzeko kontu handiz aritu behar bada ere, mugimendu chavistak ezinbestekoa dauka etxe barruan erratza pasatzea. Garaiak ez dira agian errezenak halakoak egiteko, baina hausnarketa, autokritika, erradikaltasuna berreskuratzea eta beharrezko neurriak aplikatzeko ausardia ezinbestekoak dira Chávezen proiektu sozialista indartzeko, herria protagonista izan behar duen prozesu original honi beste bultzada bat emateko. Venezuelako prozesu askatzaileak behar du, eta munduko herriok Venezuelako prozesu askatzailea behar dugu.\nChavezen monumentua Sabaneta herrian, bere jaiotze‐lekua.


PUBG doako formatura igaro da PC-an nahiz kontsoletan - Berriak - Game Erauntsia - Bideojokoak euskaraz\nPUBG doako formatura igaro da PC-an nahiz kontsoletan\nLander Unzueta | 2022/01/11 14:30 Berriak\nKrafton korearraren battle royale ezagunak genero beste hainbat hartutako bidea jarraitu du. Brendan Greene arduradun nagusiak enpresa utzi zuen.\nGaur egun battle royalen estiloko dozenaka joko aurki daitezke merkatuan, edozein plataformatan. Hala ere, genero hau hedatu zuen lehenengo proiektua Brendan Green garatzailearen PlayerUnknown’s Battlegrounds izan zen; gaur egun PUBG: Battlegrounds deitua, tiro joko ezaguna doako formatura igaro dela iragarri dute arduradunek. PCan zein PlayStation eta Xbox kontsoletan dohainik joka daiteke obra honetara.\nKrafton enpresa korearrak abenduko The Game Awards sarietan iragarri zuen free to play formatura pasako zirela PUBGrekin. Urtarrilaren 12rako baieztatu zuten, baina dagoeneko saltoki desberdinetan doan jaitsi daiteke.\nMuga gutxi batzuekin, baina oinarrizko guztia edukita goza dezakete erabiltzaileek battle royale honetaz. Hori bai, aurretik jokoa erosita zutenek hainbat ordainsari jasoko dituzte partida hasterakoan. Battlegrounds Plus deitutako harpidetza aktibatuko zaie: honek ranked joko mota, partida pertsonalizatuak jokatzeko aukera eta bestelako ezaugarriak ahalbidetzen ditu.\nHorrez gain, itxura bereziak nahiz sarten eta identifikazio txapa propioak jasoko dituzte PUBGren erabiltzaile zaharrek.\nBrendan Greene garatzaileak ARMA jokorako garatutako Day Z: Battle Royale mod-etik jaiotako proiektua da PUBG. Hainbat modetan lan egin ondoren, Bluehole estudio korearra Greenekin harremanetan jarri zen PlayerUnknown’s Battlegrounds sortzeko.\nBlueholen estudio desberdinak gaur egun Krafton Game Union enpresaren menpean daude. Greenek bideo-jokoaren garapena utzi egin zuen bere proiektuetan fokuratzeko.\nPUBG: Battlegrounds PC, PS5, PS4, Xbox Series eta Xbox One plataformetan joka daiteke dohainik.


Arratia: Gure tentazio handia Nuestra gran tentación Jose Antonio Pagola\nAlabaina, bat-batean eta era harrigarrian erantzun du Jesusek: «Gizakia ez da ogitik bakarrik bizi, baizik eta Jainkoari ahotik darion hitz orotatik». Bere ogia ez du bihurtu nahi gauza absolutu. Ez du egin nahi Jainkoa bere probetxuaren zerbitzari, Aitaren egitasmoaz ahazturik. Lehenik eta behin Jainkoaren erregetza eta haren zuzentasuna bilatu nahi ditu. Aitaren hitza entzungo du beti.\nGeure tentazio handia gaur egun, gauza guztiak ogi bihurtu nahi izatea dugu. Gero eta maila handiagoan, geure bizitzaren ikusmira murriztea eta mugatzea, geure desioak asetze hutsera; geure bizitzako ideal kasik bakartzat, gero eta neurri handiagoan, ongizate baten eta bereizi gabeko kontsumismo baten obsesioa jartzea.


The Bakers Principles\nHondakinen bilketa Usurbilen: eragin ekonomikoa (2008-2012) Egilea: Usurbilgo Udala 2013-III-16EdukiakLaburpena.............................................................................................................................................21.Txosten honen helburua....................................................................................................................32.Sarrera: hondakinen bilketa sistemen eragin ekonomikoa................................................................33.Hondakinen bilketaren bilakaera Usurbilen (2008-2012).................................................................44.Bilketa-sistemen eragin ekonomikoaren alderaketa..........................................................................5 Metodologia.....................................................................................................................................5 Informazio-iturriak...........................................................................................................................6 Alderaketa........................................................................................................................................8 Ondorioak........................................................................................................................................85.2008-2012 balantze ekonomikoaren bilakaera..................................................................................9 4 edukiontziaren sistemarekin alderaketa......................................................................................10 Ondorioak......................................................................................................................................10Eranskina: beste herrietarako estrapolazioa........................................................................................11 2.\nLaburpena• Atez ate bilketak handitu egin ditu diru-sarrerak eta kostuak. Balantzea positiboa da: gehiago handitzen dira diru-sarrerak kostuak baino.• Soilik 2012 urtean eragindako etekin ekonomikoa 149.535 €-koa da, ohiko 4 edukiontzien sistemarekin alderatuta.• Hondakin kudeaketak eragindako defizita etengabe jaitsi egin da atez ate sistema ezarri zenetik (2008an, %60, 2012an, %20), nahiz eta usurbildarrek Gipuzkoako hondakin-tasarik txikienetako bat ordaindu.• Atez ate bilketak ahalbidetzen duen autokopostatzeagatik hobari indibidualizatuak suposatu du herritarrek 17.852 € gutxiago ordaintzea beren hondakin-tasetan 2012 urtean.• 5. edukiontziaren sistema da, ekonomikoki, okerrena: ez du diru-sarrerarik handitzen, eta kostuak, aldiz, dezente igotzen ditu. 3.\n1. Txosten honen helburuaUsurbilgo hondakinen bilketa publikoa Udalari dagokio. Bilketa horrek bi atal nagusi ditu: aldebatetik, etxebizitzetan eta herriko kaleetan dauden komertzioetanetan sortutako hondakinen bilketa,eta, beste alde batetik, poligonoetan kokatutako enpresek sortutako etxeetakoen antzekohondakinak. Bi atal horien bilketa asko aldatu da 2008-2012 epean. Txosten honen helburuaaldaketa horiek izan duten eragin ekonomikoa baloratzea da.2. Sarrera: hondakinen bilketa sistemen eragin ekonomikoaAtez ateko bilketa abiatzearen ondorioz, bilketa publikoaren bereizketa-tasa %28 izatetik %82raigaro zen 2009. urtean, eta antzeko zifretan eutsi egin du hurrengo urteetan. Aldaketa hauekondorio ekonomiko handiak eragin ditu: • Alde batetik, Udalak jasotako diru-sarrerak handitu egin dira ondokoengatik: ◦ Bereizketa tasa askoz handiagoa izateak, bildutako ontzi arinengatik Ecoembes erakundeak Udalari ordaindu behar dion diru kopurua handitzea dakar. ◦ Bereizketa tasa askoz handiagoa izateak, bildutako papera eta kartoiaren salmentagatik Udalak lortutako dirua gehiago izatea dakar. Usurbilen kasuan, tasengatik kobratutakoa ere handitu egin da, poligonoen bilketa egiten delako, eta, berez, poligonoetan kokatutako enpresek udalari, eta ez Mankomunitateari, ordaindu egiten diote hondakin-tasa. Hala ere, sarrera estra honek ez dio balantzeari eragiten, poligonoen tasengatik jasotako dirua poligonoen bilketak suposatzen duen gastuarekin orekatzen delako. • Beste alde batetik, bildutako hondakinen tratamenduaren kostua jaitsi egin da, bildutako nahasketa kopurua jaistearekin batera. Hondakin nahastuak du tratamendu garestiena, eta frakzio hori bildutakoaren %72 izatetik %17ra igaro egin da 4 urte hauetan. Gainera, tratamendu hori asko garestitu zuen Gipuzkoako Hondakinen Kontsortzioak erraustegia eraikitzeko eta kudeatzeko behar zuen inbertsio eta finantziazioari aurre egin ahal izateko. • Azkenik, atez ateko bilketak eskulan intentsiboagoa behar duenez, lanpostu gehiago behar izan dira bilketa burutzeko. Honek ondokoak suposatu ditu: ◦ Herrikoek hartu dituzten lanpostuak sortu dira. ◦ Bilketaren kostua handitu egin da.Laburbilduz, diru sarrerak handitu egin dira, eta, kostuan aldetik, batzuk jaitsi egin dira eta bestebatzuk handitu egin dira. Txosten honen helburua gora-behera ekonomiko horien guztien balantzeazein izan den baloratzea da. Horretarako bi azterketa egin dira: 1. Hondakin-bilketa desberdinen arteko balantze ekonomikoen arteko alderaketa, 2012. urtean. 2. Hondakinen bilketa publikoaren balantze ekonomikoaren bilakaera 2008-2012 urteetan zehar. 4.\n3. Hondakinen bilketaren bilakaera Usurbilen (2008-2012)2008 urtetik aurrera Usurbilen egindako hondakin bilketaren alderen bat aldatu egin da urtero.Honako hau da aldaketa horien sekuentzia: • 2008 urte arte, 4 edukiontzien bidezko bilketa egiten zen Usurbilgo herriguneetan, inguruko beste herrietan bezala. edukiontzi berdea (hondakin nahastua) Udalak biltzen zuen azpikontrata baten bidez, Ecovidrio enpresak beiraren edukiontzia, eta San Marko Mankomunitateak biltzen zituen edukiontzi horia (ontzi arinak) eta urdina (papera eta kartoia). Poligonoen bilketaz San Marko Mankomunitatea arduratzen zen. Partikularren tamaina handiko hondakinak (altzariak eta abar) kalean uzten ziren, udalak jaso arte. • 2009ko martxoan aldaketa handiena egin zuen udalak: beirarena izan ezik, beste edukiontziak kaleetatik kendu, eta bere baliabide propioekin hasi zen herriguneetako atez ateko bilketa egiten. Poligonoek, San Markoren ardurapean jarraitu zuten, eta Ecovidriok beira biltzen jarraitu zuen bere edukiontzien bidez. Tamaina handikoak biltzeko Pikaola gunea kudeatzen zuen Udalak. • 2010ko otsailean poligonoen bilketa egiten hasi zen Udala. • 2011. urtean bilketa osoa Oiartzun, Hernani eta Usurbilgo udalek sortutako enpresa egiten hasi zen. • 2012ko udan San Markok abiatu zuen Atalluko garbigunea, horretarako Udalak utzitako lurrean. Pikaola gunea itxi zen. 5.\n4. Bilketa-sistemen eragin ekonomikoaren alderaketaKontuan hartutako bilketa sistemak ondoko hirurak dira: • Atez ate. • Ohiko 4 edukiontziak. • Ohiko 4 edukiontziak, gehi 5.a organikorako.MetodologiaSistema bakoitzak eragiten duten gastuak eta diru sarrerak kontuan hartuta, sistema bakoitzarenbalantzea egiten da.Kontuan hartzeko gastuak: • Bilketak berak eragiten dituen gastu orokorrak: langileak, ekipoak, amortizazioak, bulegoak, garraioak, eta abar. Atez ate sistemaren kasuan, koste hauetan sartzen dira poligonoak biltzekoa. Beste sistemetan, kostu hori San Markori ordaindutako kuotan dago barneratuta. • Hondakin organikoa tratatzeko gastua: GHK1-k organikoa konpostatzeagatik kobratzen duena. • Errefusa tratatzeko gastua: GHK-k errefusaren tratamenduagatik kobratutakoa. • Hondakinen bilketak eragiten dituen beste kostuak: ◦ San Markoko kuota: Mankomunitateak beste zenbait zerbitzuengatik kobratzen duena. Atez ate egiten ez denean, kuota honek poligonoen bilketa ordaintzen du. ◦ Atez bilketan soilik agertzen diren beste zenbait gastu (softwarea, informazio-bulegoa, transferentziak ...).Kontuan hartzeko diru-sarrerak: • Hiritarrek eta enpresek ordaindutako hondakin-tasak. • Bildutako paper eta kartoiaren salmenta. • Bildutako paperezko ontziengatik jasotako dirua (Ecoembes). • Bildutako beste ontziengatik jasotako dirua (Ecoembes).1 Gipuzkoako Hondakinen Kudeaketa SAU. Enpresa publiko bat da. 6.\nInformazio-iturriak ITURRIA Kontzeptua Atez ate bilketa 4 edukiontzi 5 edukiontziGASTUAKBilketa Usurbilgo Udaleko Estimazioa: Usurbilgo Estimazioa, Usurbilgo Zerbitzuak (0) 2008ko kostea, KPIrekin 2008ko kosteetatik eguneratua. (1) abiatuta. (3)Organikoaren Usurbilgo Udaleko Ez da biltzen Estimazioa, Zarautzekotratamendua zerbitzuak organikorik. datuen arabera.(4)Errefusaren Usurbilgo Udaleko San Marko 2012ko Estimazioa, San Markotratamendua zerbitzuak aurrekontua (2) eta Zarauzko datuen arabera (5)SARRERAKKaleguneetako tasak Usurbilgo Udaleko Usurbilgo Udaleko Usurbilgo Udaleko zerbitzuak zerbitzuak (6) zerbitzuak (6)Poligonoen tasak Usurbilgo Udaleko Sarrerarik ez (7) Sarrerarik ez (7) zerbitzuakPapera (Salmenta) Usurbilgo Udaleko Sarrerarik ez Sarrerarik ez zerbitzuakOntziak (Paperezkoak) Usurbilgo Udaleko Sarrerarik ez Sarrerarik ez zerbitzuakOntziak (Bestelakoak) Usurbilgo Udaleko Sarrerarik ez Sarrerarik ez zerbitzuak 1. taula: informazio iturriak 2012ko sistemen arteko alderaketa egitekoAzalpenak: (0) Kontuhartzailetza eta Ingurumen Saila. (1) 2008ko datua: 188.784 €. KPI-ren igoera 2008-XII-31 eta 2012-XII-31 artean: 9,39. (2) 2012an San Markon AAB egiten ez duten herrietan, bildutako hondakin nahastuarengatik ordaindutakoa pertsonako (41,54 €) X (Usurbilgo biztanle kopurua (6.062)). (3) Egindako estimazioa = edukiontzi berdea biltzearen kostea + %33. Estimazioa egiteko zergatia: edukiontzi baten bilketa gehitzea sistema bikoiztea suposatzen da, eta berez kostua bikoiztea litzake herritar orok erabiliko balukete organikorako edukiontzia. Aldiz, errealitatea oso bestelakoa da, eta herritar gehienek ez dute 5. edukiontzia erabiltzen (bestela ezin dira ulertu lortutako emaitza eskasak). Beraz, kostuak estimatzean, errealitate horri kasu egin eta hartuko dugu 3 edukiontzi berdeko, edukiontzi marroi bat jartzea besterik ez dela behar. Horrela izanik, edukiontzi berdearen bilketaren kosteari %33a gehitu behar zaio. Horrelako estimazioan ez dugu kontuan hartzen edukiontzi marroiak dituen gastu estrak (giltzen kudeaketa, kasu). (4) 5. edukiontziarekin organiko tratamendu kostua = ( 2012an Zarautzen pertsonako jasotako kg kopurua (47,71 kg)) X (Usurbilgo biztanleak) * (organikoaren tratamendu kostea (70,82 €/tn)). Zarauzko datuak 2012ko abenduan Zarauzko udalak emandako datuak dira. (5) 2012an San Markon AAB egiten ez duten herrietan bildutako hondakin nahastuen kg pertsonako (290 kg) – Zarautzen jasotako organikoa pertsonako (47,71 kg) X Usurbilgo biztanleak (6062) X kostea kiloko. (6) 2012ko tasak, hiritarrei organikoa konpostatzeagatik egindako hobariak kenduta. 7.\n(7) 4 edo 5 edukiontzi erabilita, San Markok biltzen ditu poligonoetako hondakinak, eta, berez, tasen dirua ere San Markok jasotzen du, ez Udalak.Oharrak: • Errefusaren tratamenduaren kostean sartuta dago erraustegia eraikitzeko finantzatzeko, eta mantentzeko gainkostua (Kontsortzioaren arabera, 200 miloi euro gehiagoko inbertsioa, erraustegirik gabeko irtenbidea baino). Baina, beraz, Atez ateko bilketan errefusaren kostuak ez luke hartu behar kostu hori, bilketa sistema honek erraustegia behar ez duelako. Besteetan aldiz, bai. Hau kontuan hartuko bagenu, atez ate sistemaren balantzea taulan agertzen dena baino hobea litzateke. • Atez ate bilduz, San Marko kuotan jasotzen ez diren zenbait zerbitzu ordaintzen ari dira. Egindako estimazioaren arabera, 2012 urtean 10.032 € gutxiago ordaindu behar zuen Usurbilek. San Markok bere kuota kobratuko balu jasotako zerbitzuen arabera (bere estatutuetan dioen bezala), atez ate sistemaren balantzea taulan agertzen dena baino 10.032 € hobea litzateke. • Atez ateko bilketaren kostuetan sartuta dago hondakinen prebentzioari (eta ez bilketari) dagokion gasturen bat (autokonpostagintzarako laguntza teknikoa). Kostu hori zenbatzea zaila denez, ez dugu kendu atez ate sistemaren kostuetatik. Kenduz gero, atez ate sistemaren balantzea taulan agertzen dena baino hobea litzateke. • Atez ateko bilketak bere organikoa konpostatzen duten hiritarrei saritzea ahalbidetzen du (beste sistemetan ezin da). Usurbilgo udalak horrela egiten du, eta autokonpostatzen dutenei %40 gutxiago kobratzen die hondakin-tasan. Honen eraginez, tasek eragindako diru sarrerak txikiagoak dira atez ate sisteman. Beste sistemetan bezala, hobari horiek kontuan hartuko ez bagenitu, atez ate sistemaren balantzea 17.852 € hobea litzateke. 8.\nAlderaketaOndoko taulak jasotzen ditu sistema bakoitzaren diru-sarrerak, kostuak, eta bien arteko balantzea2012. urtean Usurbilen: 4 5SISTEMA ATEZ ATE EDUKIONTZI EDUKIONTZIGASTUAKHondakinen bilketa 451.633 206.511 274.659Organikoaren tratamendu kostea 57.243 20.482Errefusaren tratamendua 79.031 251.815 211.891San Marko kuota 67.381 67.381 67.381GASTUAK GUZTIRA 655.288 525.707 574.414SARRERAKBizilagunek eta dendek ordaindutako tasak 221.885 239.737 239.737Poligonoetako industriek ordaindutako tasak 162.697Bildutako paperarengatik jasotako dirua (Despanorsa) 33.893Bildutako ontziengatik jasotako dirua (Ecoembes) 83.655Bildutako paperezko ontziengatik jasotako dirua(Ecoembes) 16.723SARRERAK GUZTIRA 518.853 239.737 239.737BALANTZEA -136.435 -285.970 -334.677 2. taula: 2012ko sistemen arteko alderaketa ekonomikoaOndorioak 1. Atez ate sistemaren balantze ekonomikoa hoberena da askogatik: 4. edukiontziaren defizita atez ate sistemaren defizitaren bikoitza da, eta 5. edukiontziaren defizita, 2,45 aldiz handiagoa. 2. Ekonomikoki begiratuta, 5. edukiontziaren sistema da okerrena. Honen zergatia ondokoan datza: alde batetik bilketaren kostua handitzen du, baina, beste alde batetik, ez du diru-sarrerarik handitzen (ez du eraginik ontzi arinen edota paper bilketan), ezta tratamenduaren kostua apenas jaisten ere (bere emaitza eskasengatik organikoaren bilketan). 3. Soilik 2012. urtean, atez ate bilketa egiteak 149.535 €-ko aurrezkia suposatu dio Usurbilgo Udalari, eta, berez, herritarrei. 4. Atez ate bilketa egiteak ahalbidetu egin du hiritarrak ordaintzen duten hondakinen tasa txikiagoa izatea. Zehazki, 17.852 € gutxiago ordaindu dute autokonpostatzen duten hiritarrek. 9.\n5. 2008-2012 balantze ekonomikoaren bilakaeraOndoko taulak biltzen ditu 2008 eta 2012 urteen arteko gastuen eta sarreren bilakaera. Gogoratu2008 urtean 4 edukiontzi erabiltzen zirela, eta 2009ko martxotik aurrera hasi zela atez ate bilketa. Urtea 2008 2009 2010 2011 2012 GASTUAKBilketa-zerbitzua 188.784 € 232.613 € 316.898 € 456.786 € 390.922 €Bilketaren kudeaketa 0€ 135.071 € 119.039 € 107.980 € 60.635 €Hondakinen tratamedua 87.156 € 59.537 € 196.547 € 175.933 € 136.275 €San Marko kuota 61.644 € 62.084 € 62.084 € 65.515 € 67.381 € GASTUAK GUZTIRA 337.584 € 489.305 € 694.568 € 806.214 € 655.213 € SARRERAKTasak 135.523 € 194.083 € 252.060 € 388.189 € 384.583 €Bereiztutako hondakinek eragindakodiru-sarrerak 0€ 54.000 € 142.000 € 160.000 € 134.000 € SARRERAK GUZTIRA 135.523 € 248.083 € 394.060 € 548.189 € 518.583 € BALANTZEASarrerek finantziatutako gastuak %40,14 %50,70 %56,73 %68,00 %79,15Defizita (kubritu gabeko gastuaren %) %59,86 %49,30 %43,27 %32,00 %20,85 3. taula: 2008-2012 bilakaera ekonomikoa.Azalpenak: • 2010ean suertatzen den bilketaren kostuaren igoera garrantzitsu horren zergatia, poligonoetan biltzen hastea da. • Era berean, 2010an gertatzen den bildutakoaren tratamenduaren igoera, poligonoetan biltzen den errefusa kopuru handia da. Kontuan hartu biltzen den errefusa erdia baino gehiago poligonoetan bildutakoa dela. Gainera, urte horretan hasi zen GHK organikoa tratatzeagatik kobratzen. • Hondakin-tasa ikaragarri baxua zen 2008 urte arte (etxebizitzetan, 50,6 €/urtea). 2009 urtean %50 igo zen, eta, gero, tasen igoera KPI besterik ez da izan urtez urte. Aipatzekoa da oraindik ere usurbildarrek ordaintzen duten hondakinen-tasa Gipuzkoan ordaintzen den txikienetako bat dela. Ikusi ondoko taula: HERRIA Hondakin tasa Komentarioak (etxebizitzak, urteko) Larraul 184 € Aia 164,8 € Donostia 123 € Zarautz 113,4 € 5 edukiontzi Azpeitia 111 € Usurbil 80,28 edo 48,16 Atez ate konpostatzen badute 4. taula: 2012ko hondakin-tasak zenbait herrietan. 10.\n4 edukiontzien sistemarekin alderaketaBeste taula honetan 4 edukiontzietako sistemarekin jarraituz gero izango genukeen bilakaeraestimatzen da: Urtea 2008 2009 2010 2011 2012 GASTUAKBilketa-zerbitzua 188.784 € 190.672 € 196.964 € 200.903 € 206.328 €Bilketaren kudeaketa 0€ 0€ 0€ 0€ 0€Hondakinen tratamedua 87.156 € 110.015 € 363.188 € 325.097 € 251.815 €San Marko kuota 61.644 € 62.084 € 62.084 € 65.515 € 67.381 € GASTUAK GUZTIRA 337.584 € 362.771 € 622.236 € 591.515 € 525.524 € SARRERAKKaleguneetako Tasak 135.523 € 194.083 € 212.351 € 231.065 € 239.737 €Bereiztutako hondakinek eragindakodiru-sarrerak 0€ 0€ 0€ 0€ 0€ SARRERAK GUZTIRA 135.523 € 194.083 € 212.351 € 231.065 € 239.737 € BALANTZEASarrerek finantziatutako gastuak %40,14 %53,50 %34,13 %39,06 %45,62Defizita (kubritu gabeko gastuaren %) %59,86 %46,50 %65,87 %60,94 %54,38 5. taula: 2008-2012 bilakaera ekonomikoa, 4 edukiontziekin jarraituz gero.Azalpenak: • Bilketaren kostuaren kalkulua: 2008 urtekoa datu erreala da, eta beste urteetakoa 2008ko datu bera, KPIrekin eguneratuta. • Hondakinen tratamenduaren kostua: 2012an San Markon atez ate egiten ez duten herrietan pertsonako sortutako kostua Usurbili aplikatuta egin da 2012ko estimazioa. Beste estimazio guztiak egin dira 2012ko urteko atez ate eta 4 edukiontzien arteko proportzio berdina mantenduz. • Tasak: urte horietan kobratutako tasak dira, poligonoetakoak kenduta, eta autokonpostatzeagatik egindako hobariaren eragina zuzenduta.Ondorioak • Atez ate bilketari esker, etengabe gutxitu egin da hondakinen bilketak udalan eragindako defizita. • Betiko 4 edukiontziko sistemarekin jarraituz gero, defizita bere horretan mantenduko litzateke. 11.\nEranskina: beste herrietarako estrapolazioaUsurbilen atez ate sistema erabiliz lortutako emaitzak, hau da, bereizketa tasa %80tik gora jartzea,beste herrietan ere lortuko balira, eragin ekonomikoa ere antzekoa litzatekela suposa dezakegu.Horren estimazioa egin dugu zenbait herrientzako eta Gipuzkoa osorako, Usurbilen 2012 urteanlortutako etekin ekonomikoa erreferentzia gisa hartuta (149.535 €). Ondoko taulak jasotzen dituegindako estimazioak: HERRIA BIZTANLEGOA Etekin potentziala urteko atez ate ezarriz geroDonostia 186.185 4.592.737 €Errenteria 39.217 967.389 €Lasarte-Oria 17.889 441.279 €Pasaia 15.945 393.325 €Urnieta 6.167 152.125 €Lezo 6.028 148.696 €Usurbil 6.062 149.535 €Astigarraga 4.818 118.849 € GIPUZKOA OSOA 712.097 17.565.725 € 6. taula: 2012an atez ate bilketak Usurbilen eragindako onura ekonomikoa beste herrietara estrapolatuta.Balizko etekina jasotzen duen zutabea populazioaren araberako kalkulu proportzionala da. Hau da,Usurbilgo 6.062 biztanleek sortu badute 149.535 €-ko aurrezkia 2012 urtean, beste herri batenbiztanleek sortuko dutena (populazioa X 149.535) / 6020 € izango da.Kontuan hartzekoa da emaitzak oso desberdinak izan daitezkeela herri desberdinetan, faktore askok,batez ere populazioaren profil sozialak eta bere ingurumeneko kontzienziazio-mailak, eragitendutelako lortuko diren bereizketa tasetan eta eragindako balantze ekonomikoan. Horregatik, hemenegiten den estimazioak ez du bermatzen benetan emaitza horiek lortuko direnik: herri bakoitzeanhobeak edo okerragoak izan daitezke. Recommended\nMotorola BSC Overview\nInternetnutzer in EU-Länder - AB Internet Kullanicilari Hakkinda Istatistik


Zinemaldia 2014 | Zinemaldiko galetarako sarrerak, bihartik salgai\nZinemaldiko galetarako sarrerak, dagoeneko salgai\nIrekiera galarako eta Denzel Washingtoni Donostia Saria emateko ekitaldirako sarrerak eta itxiera galakoak 70 eurotik gora eros daitezke. Saria Benicio del Torori emateko gauekoak, 35 euroan hasita.\nDonostia Zinemaldiako 62. edizioko gala, inaugurazioa, Donostia Sariak emateko ekitaldiak eta itxiera ikusteko sarrerak ostiralean, hilak 12, eskura daitezke, 09:00etatik aurrera, Internet bidez Zinemaldiaren orrian edo Kutxabank sarean.\nGainera, gala hauetarako sarrerak ere, gainerako sailetarako sarrerak bezalaxe, igandeko, hilak 14, 09:00etatik aurrera eskuratu ahal izango dira, Zinemaldi Plazako leihatiletan (Kursaal Elkarguneko beheko solairuan), eta baita Kursaal Elkarguneko leihatiletan ere.\nSail Ofizialeko inaugurazioa eta Denzel Washingtoni Donostia Saria emateko ekitaldia ostiralean izango da, irailak 19, 21:00etan. Sarrera orokorrak 70 euroan erosi ahalko dira, eta B Gunean esertzekoak 95 euroan. Irailaren 27an, larunbatarekin (20:30), Sail Ofizialeko itxiera ekitaldia ikusteko salneurriak berberak izango dira.\nBestalde, Benicio del Torok Donostia Saria jasoko duen galarako salneurriak merkeagoak dira. Sarrera orokorrak 35 euroan erosi ahalko dira, eta B Gunean esertzekoak, berriz, 55 euroan.


Informazio bilatzaileak - hiru Presentacion - Urrutiko Lanbide Heziketako Institutua\nInterneten erabilera eta aplikazioak/\nInternet, sareen sarea, azken hogeita hamar urteetan garatua izanik, oso tresna indartsua da gaur egungo gizakiarentzat. Komunikazio-kanal berri nagusi bihurtu da hiritar askorentzako, posible egiten baitu informazioa bidaltzea eta jasotzea, orain arte ezezaguna zen autonomia- eta espezializazio-maila batekin. Eguneroko bizitzan erabiltzen da, gero eta gehiago, ia giza jarduera guztietan.\nEtxetik lan egiteko, edozein artikulu erosteko, bidaiak prestatzeko, medikuari kontsulta egiteko, bankuko transakzioak edo gestio burokratikoak egiteko eta abarrerako aukera ematen dizu. Egun, ezagutzeko dagoen mundu bat da sarea.\nBaina informazioa bizkor eta ganoraz bilatzeko, ez da aski sarean konektatzea, galdeketa-lengoaia bertako hizkuntza erabiltzen ere jakin behar da, dauzkan aukera guztietara heltzeko. Hori errazteko jaio ziren Ameriketako Estatu Batuetan bilatzaileak.\nBilatzaileak, sare guztian informazio bilatzeko aukera eskaintzen duten Internet orriak dira. Arau sinple batzuk betez, web orrietarako esteka edo linken bidez hel daiteke eskatutako informaziora. Interneteko aurkibideak direla esan daiteke.\nYahoo! bilatzailearen asmatzaile gazteak -David Filo eta Jerry Yang- aberastu egin ziren. Gaur egun, ostera, sarean dagoen bilatzailerik indartsuena Google da.\nGaur egun gure artean gehien erabiltzen direnetako zenbait hauexek dira:\nBilatzaileak bi motatakoak izan daitezke:\nBilaketa-motorrak. Bilatzaile hauek web guztia arakatzen dute; hau da, testu-eduki guztia, eskatu dugun informazioaren bila.\nBilaketa-aurkibideak. Bilatzaile hauek web-eko datu nagusiak kontsultatzen dituzte, eta gure eskariarekin konparatzen dituzte.\nBilatzaile hauen sekretua bot delakoak dira, bilatzaileen zerbitzura dauden robot informatikoak, sarea etengabe arakatzen aritzen direnak -web orri berrien edo berrituen bila-. Horrela eguneratzen diote datu-basea bilatzaileari, ahalik eta informazio gehiena eta eguneratuena eskaintzea ahalbidetuz.


Poluzio elektromagnetikoari buruzko Informaziorik baduzue? - EU | Greenpeace España\nPoluzio elektromagnetikoari buruzko Informaziorik baduzue?\nGreenpeace-n, gaur egun, gai horri buruzko inongo kanpainarik burutu ez arren, zertxobait informazio badaukagu.\nAltu, erdi eta behe-tentsio-lerroek sortzen dituzten eremu elektromagnetikoen (CEM-aren) osasunaren gaineko inpaktua, zalantza asko sortzen dituen eta zirkuitu-zientifikoetan eztabaida asko sortzen dituen arazoa da.\nEztabaida zientifikoa alde batera utzita, etxebizitzetatik hurbil dauen lerro-elektrikoen presentziak, penintsula guztiko udal batzuetako kasua bezala, ekartzen duen arazo soziala ezistitzen da ere.\nGai honetan, beste kasu askotan bezala, arreta-printzipioa ezarri beharko litzateke. Lerro elektrikoek produzitutako CEM-ek osasunaren gainean inpaktu negatiboak eragiten dituztela arrazoizko zalantza badago, arazoa saihesteko horren arabera jokatzea eta neurriak hartzea komeni da.\nGaur egun nahiko polemika dago horri buruz eta plataforma herritarrak sortu dira.


Markek gero eta eragin handiagoa dute sare sozialetan - SPRI\nMarkek gero eta eragin handiagoa dute sare sozialetan\nWhatsApp, Facebook, Instagram eta Youtube dira gehien erabiltzen direnak\nSare sozialen erabilera helduarora iritsi da Estatuan, biztanleriaren %85ak erabiltzen baititu. WhatsApp eta Facebook dira nagusi, nahiz eta azken urtean Facebook-ek erabiltzaileak galdu dituen Instagram sarearen mesedetan. Youtube eta Twitter, berriz, zerrendako 5 erabilienen artean daude. Horra IAB Spain elkartearen (Estatuko publizitatearen eta komunikazioaren sektorea ordezkatzen duena) Estudio Anual de Redes Sociales 2018 txostenean jasotako datu batzuk.\nMarkek sare sozialetan duten presentziari dagokionez, erabiltzaileen %81ek dio jarraitzen duela gutxienez markaren bat eta %40k dio intentsitate handiz jarraitzen duela gainera. Handitu egin da, halaber, norbere interesen araberako publizitatearen pertzepzio positiboa (erabiltzaileen %32). Bestalde, sare sozialek gero eta eragin handiagoa dute eCommerce jardueran, internauten %57k horrelakoak erabiltzen baititu produktuei buruzko informazioa bilatzeko erosketa-erabaki bat hartu baino lehen.\nAzken urtean gehien handitu den joeretako bat influencer-ena da. Erabiltzaileen %72k horrelako profilak jarraitzen ditu sare sozialetan, batik bat Facebook, Instagram eta Youtuben. 2018an, publizitatearen eta komunikazio digitalaren sektoreko profesionalen ia erdiak influencer-en zerbitzuak kontratatu dituzte, eta horietatik %87k diote nahiko edo oso gustura daudela emaitzekin.\nIAB Spain elkartearen azterlanak dio enpresek gehienbat saltzeko erabiltzen dituztela sare sozialak, kasuen %67an hain zuzen. Saltzeko ez ezik, baita ere erabiltzen dira branding ekintzetarako, bezeroaren arretarako zerbitzua emateko eta komunikazio-kanal bezala, kontsumitzaileen edo erabiltzaileen zalantzei erantzuteko. Sortzen diren eduki gehienak sustapenak izaten dira, horrelakoek lortzen dutelako elkarreragin handiena eta norbere weberako trafiko handiena.\nTxostenak sare sozialen erabiltzaileen Estatu mailako erradiografia bat ere egin du, guztira 25,5 milioi lagun zenbatu direlarik. Erabiltzaileek horrelako espazioak erabiltzen dituzte batez ere mezuak bidaltzeko, bideoak ikusteko edo musika entzuteko, eta euren kontaktuek zer egiten duten jakiteko. Hala, eduki sorkuntza murriztu egin da, eta sareen erabilera soziala handitu. Erabiltzaileek batez beste ordu bat eta erdi igarotzen dute egunero horrelako plataformetan, eta hauek dira sare sozial baloratuenak: WhatsApp, Youtube, Instagram eta Spotify.\nAzkenik, azterlanak Z belaunaldiaren ezaugarriak azpimarratu ditu, hau da, 16 eta 23 urte bitartekoenak. Millenial belaunaldiarekin alderatuta (24-38 urte bitartekoak), gehiago dira sare sozialetan profil bat dutenak, eta WhatsApp, Instagram eta Youtube dituzte gustukoen. Halaber, denbora gehiago igarotzen dute sarera konektatuta, batez beste ordu bat eta erdi egunero, eta ia denek jarraitzen dute gutxienez influencer-en bat.


Baztan-Bidasoko XXXIII. Bertsopaper Lehiaketa martxan - KULTUR SHAREA\nBertsoak 2020ko maiatzaren 4tik 15era arte aurkeztu ahal izango dira.\nBortzirietako Bertso eskolak eta Berako Kultur Batzordeak Baztan-Bidasoko hogeita hamahirugarren Bertsopaper lehiaketa antolatu dute. Bertsoak maiatzaren 4tik 15era arte aurkeztu ahal izango dira eta azaldu dutenez, lehiaketa aldaketa txiki batzuekin dator, aurten.\nHala, Baztan-Bidasoa inguruan bizi direnek parte hartu ahal izango dute lehiaketa honetan. Euskarazko, jatorrizko, argitaratu gabeko eta bertze lehiaketaren batean saritu ez diren bertsoak onartuko dira bakarrik eta norberak aukeratuko du gaia, doinua eta neurria.\nParte-hartzaileak lau mailatan banatuko dira: A maila: 10 urtera arteko haurrek parte hartuko dute eta gutxienez bertso bat edo bi kopla osatu beharko dituzte. Sariak: trofeoa + 50 euro (lehenbizikoa) eta trofeoa + 30 euro (bigarrena). B maila: 11 eta 14 urte bitarteko gazteak sarituko dira eta gutienez bi bertso edo lau kopla egin beharko dituzte. Sariak: trofeoa + 100 euro (lehenbizikoa) eta trofeoa + 70 euro (bigarrena). C maila: 15 eta 18 urte bitarteko gazteak sarituko dira eta gutienez lau bertso egin beharko dituzte. Sariak: trofeoa + 150 euro (lehenbizikoa) eta trofeoa + 120 euro (bigarrena). D maila: 18 urtetik gorakoek hartuko dute parte eta gutxienez zortzi bertso egin beharko dituzte. Sariak: trofeoa + 200 euro (lehenbizikoa) eta trofeoa + 150 euro (bigarrena).\nParte hartu nahi dutenek kultura@bera.eus helbidera bidali beharko dituzte bertsoak.\nEpaimahaia Bortzirietako Bertso Eskolak izendatuko du, eta honen erabakia ezin izango da atzera bota. Epaimahaiak sariak hutsik utzi ahal izango ditu, edo aipamen bereziak egin.\nLehiaketan parte hartzeko informazioa hemen.\nTags: Baztan-Bidasoa, Bertsopaper Lehiaketa


Balliol etxea - Wikipedia, entziklopedia askea.\nJoanes Balliol erregea.\nBalliol etxea (ingelesez: House of Balliol, Eskoziako gaeleraz: Bailiol), Eskoziako erregetzan egon zen dinastia edo familia izan zen, errege bakarra izan bazuen ere, Joanes Balliol.\nPikardian (Frantzia) jatorria duen familia Anglo-normandiarra izan zen. Gilen II.a Ingalaterrakoaren agintetik aurrera Ingalaterran hainbat lurralde gobernatu zituen. 1292an Joanes Balliolek Eskoziako erregetza eskuratu zuen Eduardo I.ak bultzatuta, baina honek menpekotasun handiaz tratatu zuen eta egoeraz nekatuta, Joanesek Stirlingen hamabi nobleren arteko bilera deitu zuen 1295ean eta Frantziarekin elkar laguntzeko ituna sinatu zuten. Eduardo I.ak orduan Eskozia inbaditzeari ekin zion eta egoera honetan Joanes Balliolek abdikatu egin zuen, Menrose ondoan 1296ko uztailaren 10ean. Eskoziako Lehenengo Independentzia Gerra abiatu zen orduan.\nJoanesen Eduardo semeak Eskoziako erregetza berreskuratu nahi izan zuen 1332 eta 1338 artean baina Dabid II.a nagusitu zitzaion.\nJoanes Eskoziakoa (1290 - 1292)\nMultimedia: House of Balliol